Elantxoben eta Ean, mendipeko itsasoan\nMerezi du Ogoñoko Talaiara igotzea, bertatik ikus daitekeen paisaiagatik bakarrik bada ere. Zer esanik ez, gainera, Bizkaiko kostaldeko herri txiki eta berezi pare bat ezagutu eta egun pasa polita egiteko parada badago. M. Egimendi.\nGure txangoa hasteko, Busturialdeko Ibarrangelu herria izango dugu abiapuntu, Ibinaga auzoko autobus geltokia, zehazki. Bertan geratzen da Bizkaibus zerbitzuko A3513 linea (Bilbo-Gernika-Lekeitio). Autoaz bagoaz, badira hainbat aparkaleku handik gertu. Hortaz, geltoki ondoko bide seinaleak erakusten digun errepide estutik hasiko dugu Ogoñoko Talaiarako (276 m) ibilbidea. Malda handirik gabeko bide asfaltatuan gora, berehala helduko gara, kilometro eta erdi inguru igarota, Elantxobeko Bermokiz auzoko kanposantuaren ondoko bidegurutzera (160 m). Han ez dugu galtzeko arriskurik izango, bertan baitaude ikusgai seinale guztiak.\nOgoño (PR-BI 165) dioenari jarraiki, pare bat kilometro eskas faltako zaigu helmugara iristeko. Lehenengo zatia oraindik asfaltatua dago, baina gero basoan barneratuko gara, Ogoño Mendi landetxetik eta aurreraxeago dauden beste etxe batzuen ondotik igaro ostean. Arbola artean ere agerian daude bidea erakusten diguten marra zuri eta horiak, eta horiei jarraiki helduko gara hurrengo bidegurutzera: Talaia, batetik; Atxurkulu, bestetik. Biak dira Ogoño mendiaren gailurrak.\nTalaia aldera hartuta, laster hasten da ordura arteko lurrezko bide biguna gogortzen, harria agertzen denean. Kontu pixka bat gehiagorekin ibiltzeko lekua da, bustita baldin badago batez ere, nahiko aldapatsua baita (zenbait zatitan, lagungarriak izango zaizkigu eskuak, bide bazterreko adarrei eta haitzei oratu eta seguruago igotzeko). Halako batean, zuhaitzak atzean utzi eta azken zati harritsua gainditu ondoren, aurrean ageriko zaigu txundituta utziko gaituen ikusmira: Laga hondartza oin azpian, Izaro irla aurrean, Mundaka eta Bermeo harago... Atseden hartu, hamaiketakoa egin eta paisaiaz gozatzeko leku ezin hobea! Gu patxada ederrean etzan gaitezke bertan zeruari begira, baina ez zen hala egongo garai bateko talaiaria, itsasoan jarrita izango baitzituen begiak: jakina da 1631n bazela talaiaria bertan, baleen presentziaren edo bestelako arrantza mota batzuen berri ke seinaleen bidez emateko.\nEgun pasa etorri bagara eta bazkaria eraman badugu, Ogoñoko bazterrak miatzen gera gaitezke. Baina aprobetxa dezakegu, halaber, pixka bat jaisteko eta igotzean alde batera utzi dugun Atxurkulurako bidea egiteko. Talaia baino gorago dago (305 m), eta zailxeagoa da, baina ez du aparteko arazorik. Beste aukera bat izan daiteke Elantxobera jaistea otordurako. Kanposantura iristean, gorakoan ikusi dugun bidegurutzean Ibarrangelurantz jo beharrean, Elantxobera garamatzan bidea hartuko dugu, porturaino sigi-saga jaisteko.\nLaster egingo dugu topo herriko bitxikerietako batekin: autobusak herritik irteteko erabiltzen duen plataforma birakaria. Izan ere, oso orografia berezia du Elantxobek. Adibidez, kanposantuaren eta portuaren artean 160 metroko desnibela dago. Halaxe daude Kale Nagusiko etxeak ere, denak itsasoari begira, mendian eskegita bezala. Behe-behean, portua dago: 1783an, hainbat moila eraiki ziren herria itsasotik babesteko, eta haien artean dago itsasoko ura duen igerilekua ere.\nHerria bisitatu eta bazkari legea egin ostean, autobusa har dezakegu plataforma birakarian txangoaren azken etapara iristeko: Ea. Bizkaibus zerbitzuko A3513 linea hartuta (bi ordutik behin), ordu laurdenean egingo ditugu Elantxobe eta Ea arteko sei kilometroak.\nElantxobe aldapatik zintzilik bezala badago, Ea, luze eta estu heltzen da itsasora. Herria bitan banatzen duen errekak eta alde biak lotzen dituzten lau zubiek marrazten dute bere egitura. Erreka ia herri barruan dagoen hondartza txiki batean itsasoratzen da, eta bertan daude kaia eta moila ere. Paseo polita izan daiteke Urtubiagako errota eta burdinola bisitatzea ere, herrigunetik abiatzen den bidexkan zehar jarraituta: antzinako bidearekin eta burdinolaren ubidearekin bat eginda, natur eta kultur balio handiko ibilbidea egin dezakegu.\nBukatu zaigu eguna. Autoa Ibarrangelun utzi badugu, berriro hartu beharko dugu autobusa haren bila joateko. Autoz joan bagara, ostera, bertatik etxera. Batean zein bestean, irudi ederrak gogoan eta kresal usaina soinean.\nHerriguneak bisita merezi du, baina Ean bada beste mendi ibilbide bitxi bat egiteko aukera: Letanien bidea (PR-BI 168). Antzinako eliza eta ermiten inguruan egiten ziren eskariak eta prozesioak ditu oinarri Andra Mari elizaren ondoan hasten den bideak. Bedarona auzoraino igotzen da ondo markatuta dagoen aldapa batetik. Han goitik ikusten den panorama zoragarriaz gozatu ostean, jaitsieran Talako Ama ermitarekin egingo dugu topo, non garai batean arrantzaleen erreguak biltzen ziren. Ibilbidea portuan amaitzen da, Beletxe eraikinean, antzinako bela biltegian, alegia. Guztira, 225 metroko garaiera du, eta ez da bost kilometrora heltzen.


Gaur ez dut minik | Tartea | Berria\nGaur ez dut minik\nSanferminen aurreko garaian, —badakizue, duela mundu bat—, irratian aditu bati entzun nion sinestesia zentzumenen nahasketa bat dela, eta musika sinfonia bat, kasu,entzun beharrean ikusi egiten dela koloretan. Kandinski margolariari hori gertatzen omen zitzaion. «A zer pena, inoiz ez dut halakorik biziko!», esan nuen nire baitan, baina sanferminek erakutsi dute oker nengoela.\nEz, ez du psikotropikorik hartu. Demagun: esnatu berri zara, eta entzierro aurreko minutuetan Jarauta kalean sartzen zara. Kaleak zaplasteko bat eman dizu sudurrean, dena beltz kolorekoa bihurtzen da, iluna; urdaila itzulinguruka hasten zaizu, eta dutxa hartu berri duen azala «alde hemendik» mezua igortzen hasten zaizu, baldin eta kaleko komunetara gerturatzen bazara. Aldiz, zigarreta ahoan gau osoa pasatu duen albokoa erabat immunizatua dago, ez du sinestesirik.\nEntzierroa amaitu eta lipar batez, Estafeta tabernetan txurroak gosaldu nahi dituen jendez bete aurretik, heriotzarantz zuzendu diren sei zezenen molekulak oraindik ere airean daude. Beldur kolorgea izan liteke. Alaitasuna, berriz, urrunean entzuten diren gaiten oihartzuna da eta Caravinagre-ren atzetik doazen haurren irriek sortzen dizkizuten kilimak. Edo goizaldeko zazpietan La Pamplonesaren dianek erakartzen dituzten gaupasero eta goiztiarren artalde zuri-gorri lausotua.\nEz dakit, zinez, sinestesia ote den, baina aurreko egunetako minak desagertu zaizkit... Gaur ez dut minik.


Igande Rozieroa - Wikipedia, entziklopedia askea.\nLa Línea de la Concepcióngo jaietatik ospetsuena Igande Rozieroa da. Beti ospatzen da feriako lehenengo igandean. Aurreko larunbatean “Gran Cabalgata”-ren eguna izaten da eta feria-eremuko ekintzak egin eta geroko egunean ospatzen da Igande Rozieroa. Kuriosoa da feriaren barruan jai berrietariko bat izan arren, esponente maximoetariko bat izatea.\nJai hauek La Linea de la Concepcionera diru asko eramaten dutenez, bertoko merkatariek asmatuta-edo, feria honi "La Salvaora" esaten diote, hau da Salbatzailea, diru horrekin kezka ekonomikoak gutxitzen omen direlako.\nXX. mendeko 70. hamarkadako amaieran, feriako igandearen goizak zeukan atrakzio nagusia Zaldunen Ibilaldia izaten zen, Errege Kaletik. Epaimahai bat existitzen zen, Merkatarien Zirkulu sarreran. Igande guztietako ohiko meza, gero eta rozieroago bilakatu zen denborarekin, data hauen jai ezaugarriengatik eta urte horietan eratzen ari zelako La Lineako Ermandade Rozieroa izango zena.\nMeza amaitzen zenean, festa Errege Kalera leku-aldatzen zen. Urtetik urtera, gero eta jende gehiago eta gero eta giro hobea lortu zuten. Villar izeneko familia bati bururatu zitzaion pasatzen ziren pertsona guztiei ardo kopa bana ematea. Ospakizun hau esportatu zen inguruko lokalitateetara. Gaur egun ospatzen jarraitzen da oso modu antzekoan.\nIgande Rozieroa XXI. mendean[aldatu | aldatu iturburu kodea]\nJai guztiak bezala, Igande Rozieroa eboluzionatzen joan da urtez urte eta, esentzia originala kontserbatzen duen arren, aldatu da gaur egun ezagutzen dugun eredura ailegatu arte. Igande Rozieroa urteko egunetako itxaronetariko bat da Cadizeko ingurune hauetan, non gazteak eta nagusiak bizikidetasuneko jornada handi batez gozatzen dute.\nOrriaren azken aldaketa: 8 urria 2020, 19:54.


San Blas opillak eta Santa Ageda koplak Eibarren — Kultura — Eibarko Udala\nSan Blas opillak eta Santa Ageda koplak Eibarren\nSanblas opil zuria bedeinkatzea eta Santa Ageda egunean kantuan ateratzea: aspaldiko tradizioak gure herrian.\nEibarren ohitura zaharrak agintzen du, eta San Blas eguneko opillak eta denbora batez paparrean jarriko diren zintak bedeinkatzea dugu herriko ohiturarik zaharren eta maiteenetako bat. Aurten ere herriko eliza askotan bedeinkatuko dira opilok.\nSanta Ageda bezpera dugu hurrengo hitzordua: iluntzean, Sostoa abesbatzakoak eta Musika Eskolako trikitilariak kalez kale ibiliko dira aspaldiko koplak kantatzen. Antzina gazteak edo “kinttuak” izaten ziren baserriz baserri eskean joaten zirenak, afariren bat egiteko dirua batzen.\nMakilak lurrean kolpatuz, koplen erritmoa gordeta aritzen dira kantuan, eta letrek, normalean, herriko kontuak edo halako etxeko zeraren borondatea edo beste haren zekentasuna dute hizpide. Eibarren dugun kopla zaharrenetako batek honelaxe dio:\nBedeinkatua izan dadilla\nEtxe hontako jendia\nPobre ta umillak izan arren\nLekamendi ta Bolingo\nEtxe txikiak ei dira baiño\nHamen badago zer eman.\nUrre gorriz du bizarra,\nUrre gorriz du bizarra eta\nZidar labraduz espalda.\nBoltsan daraukaz diru bi\nBatak bestia diruri.\nEtxe hontako dama gaztiak\nEtxe hontako etxeko andria\nLeku oneko alaba,\nBidian esaten etorri gera\nHor goixan dago hagia\nLukainkatxo bat emonagatik\nEz da hustuko hagia.\nSanblasak bedeinkatzen Eibarren.


Madrilgo KUPOaren negoziaketa prozesutik 379.000€ eskuratu ditu Oñatiko herriak - - Goiena.eus\nMadrilgo KUPOaren negoziaketa prozesutik 379.000€ eskuratu ditu Oñatiko herriak\nEAJ-PNV Oñati 2017-11-09 17:02\nJeltzaleon ustetan diru hori oñatiarren mesede eta onurarako jaso beharko litzateke, adibidez, udal zerga eta tasak jaitsi edo hobariak areagotzeko. Ildo horretan EH Bilduren gobernuak diru hori kaleratutako kale-garbiketako langileentzat epaitegiak ezarritako 240.000€ko kalte-ordaina ordaintzeko erabiltzea salatzen dugu.\nOñatiko herriak 379.000€ eskuratu berri ditu Madrilgo KUPOaren negoziaketa prozesua dela-eta oñatiarron alde. EH Bilduk, EAJ-PNVren negoziaketa gogor kritikatu badu ere, behin dirua eskuratuta, ordea, ez du inolako zalantzarik izan diru hori erabiltzeko. Izan ere, jasotako kopurutik 240.000€ erabili ditu udal gobernuak Euskal Herriko Justizia Auzitegi Nagusiak ezarritako kalte-ordaina ordaintzeko. Kalte-ordain hori EH Bilduk hartutako erabakiaren ondorio zuzena da; hain zuzen, 2016.urtean udal gobernuak erabaki baitzuen ordu arteko kale-garbiketa kontratua etetea. Erabaki horren ondorioz, 4 lagun langabezian gelditu ziren eta horiek ezarritako errekurtsoari erantzuna izan da 240.000€tako kalte- ordainaren ordainketa.\nOñatiko EAJ-PNVren udal taldea langileei eragin dizkien kalteen konponbidearekin ados agertu da, ez ordea, EH Bilduren udal gobernuak hartutako erabakiarekin . Ildo horretan, gobernuak oñatiarrontzat jasotako dirua euren kudeaketa txarra ezkutatzeko erabili duela salatu genuen azken osoko bilkuran. Gainera, dirua erabiltzeko erabakia Alkate Dekretu bitartez eraman da aurrera, EAJ-PNVri beste proposamenik aurkezteko aukera ere eman gabe.\nGuzti hori kontuan izanik, EH Bilduren gobernuaren kudeaketa txarra kritikatzen dugu beste behin. 379.000€ak oñatiarron mesedetan erabili behar dira eta ez, inondik inora, udal gobernuaren kudeaketa txarra ezkutatzeko. EAJ-PNVren iritziz diru hori udal zerga eta tasak jaisteko erabiliko beharko litzateke, horrela Oñatiko familia bakoitzak gutxi gora behera 85€ko hobaria jaso ahal izango bailuke.


Atletismo monitorea - Sakanako Mankomunitatea\nLanpostua: ATLETISMO MONITOREA\n1)Atletismo edo Triatloi monitore titulua 2)Gorputz- eta kirol-ekintzak gidatzeko teknikari titulua\n10 ordu hilabetean (urritik maiatzera).\nEskaera eta kurrikuluarekin batera memoria bat aurkeztuko da, 30-50 urteko emakumeentzat ordu bateko atletismo saio bat azalduz, eta lortu nahi diren helburuak zehaztuz. Gehienez 4500 karaktere izango ditu. Gehienez 60 puntu.\nErantzunak desaktibatuta daude Atletismo monitorea sarreran\n← Aizkora monitorea\nEskalada monitorea →


Indarkeriak ez du etenik: 13 urteko palestinarra tiroz hil dute\nAzken 24 orduetan Israelgo indarrek hil duten bigarren gaztea da Abdel Rahman Obeidallah. Betleemgo Aida errefuxiatu eremutik gertu, inguruan manifestari eta polizien arteko istiluak gertatzen ari zirela, Israelgo Poliziak lepoan jotako tiro batek hil du 13 urteko palestinarra.\nIsraelgo Poliziak, odol hotzean eta inguruko israeldarren oihu artean, hil duen 19 urteko gaztearen kasuaren berri eman eta 24 ordu pasa ez direla, beste gazte palestinar bat hil dute, azken hori ere tiroz. Azken egunotan Palestinako lurralde okupatuetan gailendu izu-giroaren azken gertakari larria izan da. Palestinako eta nazioarteko zenbait eragile hirugarren Intifadaren hasieraz hitz egiten hasi dira.\nHilaren 1ean, Nablus hiriko inguruetan, bi kolonoren hiletak Israelgo Gobernuaren beste oldarraldi bat piztu du palestinarren aurka. Orduz geroztik kaleko liskarrak ohiko bilakatu dira lurralde okupatuetan. Azken hiru egunetan 500 palestinar inguru –horietako 41 balak zaurituta eta beste 153 gomazko pilotek eragindako zauriak zituzten– artatu behar izan dituzte zerbitzu medikuek. Zenbait auzo eta herritako sarrerak Israelgo checkpointek kontrolatuta daude, Jerusalemgo Alde Zaharra barne. Gau guztietan izan dira atxiloketak, bart hamaika lagun Jenin, Nablus eta beste herri batzuetan –tartean hainbat adingabe–. Nablusko bi kolonoen hilketarekin lotuta, hilaren 5ean, Israelgo Poliziak Hamasekin ustez lotutako bost lagun atxilotu ditu.\nIsraelgo indar bereziek –armatuta, kalez jantzita eta aurpegia estalita– igandean, hilaren 4an, Nablusko ospitalean artatzen ari ziren palestinar bat atxilotu dute, berriki zabaldu den bideoan ikus dezakegunez.\nBien bitartean, Gazan, bi suziri jaurti ditu Palestinako erresistentzia armatuak Israelgo hegoaldera. Ez dute inolako kalterik eragin. Jihad Islamikoa muturreko mugimendu islamistaren eledun Jader Habibek adierazi du, erresistentzia armatuari dagokionez, aukera guztiak irekita dituztela eta Zisjordanian ekintza suizidak egingo dituztela.\nIsraelgo eskuin muturraren ‘erasoaldia’\nHilaren 5ean, eskuin muturreko milaka israeldar Netanyahuren etxearen aurrean bildu dira, Likud alderdiko Yariv Leninen deiari jarraiki. Azken gertakari biolentoen errua Palestinako Aginte Nazionaleko Presidente Mahmoud Abbasi egotzi diote eta, horri erantzunez, Zisjordanian kolonia gehiago eraikitzeko baimena eskatu dute.\nBejamin Netanyahuk legea gogortuko duela adierazi du. Zentzu horretan Israelgo Justiziak delitugiletzat dituen palestinarren etxeak orain baino azkarrago eraistea ahalbidetuko duen legea indarrean jarriko du.\nIsraelgo polizia infiltratuak istiluen sortzaile Palestinan | :: begizta.net :: (e)k dio: Erantzun\n[…] hastapen gisa definitu du. Horri buruzko informazio gehiago bi artikulu hauetan: – Indarkeriak ez du etenik: 13 urteko palestinarra tiroz hil dute – Fadi Alloun, poliziak odol hotzean hil duen azken gazte […]\nFadi Alloun, poliziak odol hotzean hil duen azken gazte palestinarra2015-10-05\nIsraelgo polizia infiltratuak istilu sortzaile Palestinan2015-10-09


Galbahetik - Beltzak gara laino artean, asteari errepasoa\n11/05/2018 12:51 0 commentaires\nAskok lehen aldiz bideoklip bat osorik eta hiruzpalau aldiz jarraian ikusi dugu. 'This is America'izenburupean Donald Glover artistak plazaratu duena. Tiroa buruatzean beltzei barre egiteko baliatu zuten Jim Crowen posturan, AK47 tiro sorta Gospel abesbatza bati, "minstral show" delakoak gogoan aurpegi aldrebesez, poliziak beltzak hiltzen ditu inpunitatez... eta azken segundoak soilik esperantzarako, inpunitatearen amaiera.\nEuskaldun gisa parekotasunei ezin iskin egin, ezta?\nEspainola «natural» ezarri dute eta euskara inposatu egiten da. 80 urtean «kristorenak» eta bi egin dituztenak orain «antiKorrika» moduko baten aintzindari, Nafarroa zeharkatuko du PPk, ez ahanzturan gorde nahi dituen krimenak argitu eta biktimei dagokien ordaina emateko, ordea.\n> El PP recorrerá Nafarroa en una caravana contra «el arma de unión del euskara»\n> Un antídoto frente a la «anti-Korrika» que prepara el PP\n...eta Espainian, Nafarroako Parlamentuari, eta gehiengoari, beraz, barre, beste behin ere, 78ko sanferminek sekretupean jarraituko dute, German Rodriguez gogoan.\n> El Congreso español rechaza desclasificar la documentación sobre los sanfermines del 78\nBiktimak. Erakustaldia Ur Handitan saioan, zintzotasuna eta eskuzabaltasuna, Orereta eredu.\nHemen duzue "Elkarri begira: lehenengo atala", atzoko saioa osorik ikusgai. Datorren asteartean "Elkarri begira: bigarren atala", ez galdu! https://t.co/zaRr0rWc9J #urhanditan @XMadariagaI @julenmendoza @eitbeus @Baleuko pic.twitter.com/pJ7IseMRId\n— UR HANDITAN (@UrHanditan) 2018(e)ko maiatzaren 9(a)\nEta presoak? Rajoyk orain hiri urte, bere barne ministro ultrakatolikoak orain lau, PPren EAEko buruak kargua hartu orduko eta honen Gasteizko Legebiltzarreko bozeramaileak argien. Borja Semper: «ETA disolbatzen bada dispertsio politika 48 ordutan aldatuko da»\ntik tak tik tak... alferrik.\nUrkulluk dio Rajoy «sentibera» dela gaiarekiko, honek inork ez diola mahai gainean gaia jarri eta «legea» izango dutela ardatz. Ondo... legea ardatz balitz. Beste asteburu batez ehunka euskal herritar ehunka km egitera 40 minuturentzat.\n«Euskaraz ikasteko app bat?», galdetu du nonork Twitterren, «Berri Txarrak», erantzun dio beste batek. Madrilen tv show bateko izar lez agertu da asteon hirukotea, beltzak zurien jokoan... bejondaiela!\nGrandes, grandísimos @berritxarrak en #LateMotiv388 🙌🏾 pic.twitter.com/zYDXoDxtwU\n— Late Motiv en Movistar+ (@LateMotivCero) 2018(e)ko maiatzaren 8(a)


« ETA EMAKUMEARI SUGEAK ESAN ZION (1999) ETA ORAIN BORROKARENEAN (1972) »\nETA HANDIK GUTXIRA GAUR (2004)\nMaialen Arnedo / Garazi Rota\nEuskal literaturaren munduan aski ezaguna da Eider Rodriguez. 1977an Oreretan jaiotako idazle hau Ikus-entzunezko Komunikazioan lizentziatua da, eta doktoregoa Madrilgo Unibertsitate Complutensean egina du. Egun Euskal Herriko Unibertsitateko irakaslea den arren, kazetari eta gidoigile moduan ere aritu da oreretarra.\nBere izena entzutean emakume idazle baten irudia etorriko zaie askori burura, baina Rodriguezen ibilbidea ez da hor amaitzen. Izan ere, itzulpen-lanetan ere aritu da. Besteak beste, hainbat autoreren lanak itzuli ditu, bai eta lan propioak ere.\nBere hiru ipuin-liburuetan lehena da Eta handik gutxira gaur izan zen. 16 istorio txikik osatzen dute eta, honekin batera, Joseba Sarrionandiaren hitzaurrea eskaintzen zaio irakurleari.\nLiburua bere osotasunean hartuta, ipuin gehienak independenteak direla ikusiko dugu. Nahiz eta denak gai orokor baten inguruan mamitzen diren, ez dago loturarik pertsonaiei eta narrazioari dagokionean. Hala ere, badaude aurretik esandakoarekin bat ez datozen hiru kontakizun: Susana, Gudaria eta Poeta; Anai artea eta Zu eta Iban. Hauek dira, hain zuzen ere, lan honetan lotura zuzena duten ipuin bakarrak. Hirurak istorio beraren inguruan egituratzen dira eta guztietan pertsonaia berdinak dira protagonista (Susana, Iban eta Harkaitz). Ildo bera eta pertsonaia berberak aurkituko ditugun arren, hiru narrazioak kontatzeko ikuspuntua ezberdina izango da.\nLehentxeago esan dugu ipuin gehienak askeak direla, baina, honen harira, badago aipatzekorik. Liburua osatzen duten 16 istorioek gai nagusi bat dute oinarrian: pertsonaien arteko harremanena. Harreman horiek bikote harremanak (homosexualak nahiz heterosexualak), adiskideen artekoak eta familia artekoak dira.\nKontakizunetan aurki genitzakeen pertsonaiengan bakardadea, beldurra, mina, amorrua, ezinegona… nabari ditzake irakurleak. Juanluis eta kilimakurrak kontakizunean, esaterako, protagonistak bikote imajinari bat asmatzen du. Bizitza errealean Oskar izeneko mutil-laguna duen arren, bakarrik sentitzen da, eta egoera honek beste pertsona baten beharra sentitzera darama protagonista.\nBeldurra Sexu usaineko gezurrak ipuinean oso agerian dagoen sentimendua da, eta horren isla garbia dugu protagonista bera. Honen mutil-laguna atzerrira joan da lan kontuak direla medio eta emakumeak izua sentitzen du, bere bikotea beste batekin oheratuko dela pentsatzen baitu.\nMina eta amorruaren isla liburua osatzen duten 16 istorioetan da nabarmen. Adibide bat jartze aldera, aipatzekoa da Anai artea deiturikoa. Bertan, kontakizuneko protagonistaren anaiak, bere neska-lagunarekin ezkutuko harreman bat mantentzen du. Nahiz eta bien arteko erlazioa isilpean mantentzen saiatu, anaiak badu honen berri. Egoera horren aurrean mina eta amorru ikaragarria sentitzen ditu protagonistak.\nSentimendu horiek berebiziko garrantzia dute Rodriguezen lanean. Izan ere, idazlea, kontatu nahi duen hori adierazteko, pertsonaiek sentitzen duten mina, amorrua, bakardadea eta beldurraz baliatzen da.\nLan honetan, aurretik aipaturiko gai horietaz gain, politikak eta emakumearen irudiak ere garrantzia handia dute. Lehenengoa zuzenean baino, zeharka ageri da zenbait ipuinetan. Hau da, politika ez da kontakizun batetako gai nagusitzat hartzen eta honen inguruan istorio bat eraikitzen. Aipatutakoa da, adibidez, Politika albisteak ipuinaren kasua. Dena den, politika abiapuntutzat hartuta eraiki ditu Rodriguezek elkarrekin lotura duten hiru ipuinak: Susan, Gudaria eta Poeta; Anai artea eta Zu eta Iban.\nEmakumearen irudia zenbait elementuren bitartez antzeman daiteke lanean zehar. Horiexek dira, besteak beste, pertsonaia nagusietatik asko emakumeak izatea, amatasunaren sentimendua agertzea, etxeko-andre diren emakumeen irudiaren agerpena, emakumea objektu sexual gisa agertzea eta liburuko aipu guztiak emakumeenak izatea.\nAipuen gaia gogora ekarririk ezin genezake aipatu gabe utzi Elfriede Jelinek. Idazle horrek eragin handia du Rodriguezengan eta eragin hori aski nabarmena da bere lanetan. Jelinek Austriako idazle feminista ezaguna da. Artearen historia eta drama ikasi zituen emakume honek lotura handia du accionismo vienes izeneko mugimenduarekin.\nAccionismo vienes-ean gorputza, odola eta norberaren minarekin egiten da lan. Mugimendu honetan, artea ekintza bilakatzea da bilatzen dena. Azken batean, hauxe da egiten dena: “isilik eta ekintza”.\nMugimendu horrek ere eragin handia izan du Rodriguezen lanetan eta horien artean aurkitzen da Eta handik gutxira gaur ipuin-liburua. Arestian aipatu duguna gogora ekarrita, mina, amorrua, bakardadea eta beldurra bezalako sentimenduak aurki genitzake istorio bakoitzean. Horiek dira, hain zuzen ere, 16 kontakizunetan zehar gorpuzturik ageri diren sentipenak. Gorpuzturik diogunean, sentimendu horiek min fisikoaren bitartez adierazten direla esan nahi dugu. Politika albisteak ipuinean, esaterako, protagonistak lizun bat du zilborrean eta bere irudia pertsonaia nagusiak mina edo amorrua sentitzen duen bakoitzean ageri da. Pasarte batean lizuna odoletan agertzen da, protagonista bizitzen ari den momentu mingarri baten seinale.\nEider Rodriguezek Haragia izenburupean argitaratu zuen bigarren ipuin-liburuan indar handiagoa dute aipatu ditugun gorpuzturiko sentimenduek, eta horren adierazle garrantzitsuena “haragia” bera da, kontakizun bakoitzean horren bitartez islatzen baitira sentimenduak.\nSufrimendua haragiarekin lotzen du, beraz, oreretarrak, eta hori ez da kontakizunetan soilik islatzen, aipuak ere esan nahi duena adierazteko baliagarri baitira berarentzat. Errautsa ipuinean, adibidez, Elisabeth de Fontenay-ren ondoko aipua irakur genezake: “Sufritzen duen gizaki oro da haragia”.\nRodriguezen lehenengo ipuin-liburura bueltatuta, pertsonaiei egingo diegu lekutxoa jarraian. Ipuinetako protagonistei erreparatuz gero, gehienak emakumeak direla konturatuko gara. Horrek, hala ere, ez du esan nahi gizonezkoen agerpena murritza denik. Sexu ezezaguneko pertsonaiak ere ageri dira, hau da, gizon edo emakumeak diren erakusten ez dutenak. Idazleak behin baino gehiagotan darabil aipatutako baliabidea anbiguotasuna indartzeko asmoarekin.\nEzinbestekoa da pertsonaiek istorioetan zehar duten garapenari erreparatzea. Horrela izanik, borobilak eta lauak ezberdintzen dira 16 kontakizunetan. Borobilak garapena jasan dutenak izango dira; lauak, hasieratik bukaerara arte egoera berdinean jarraitzen dutenak.\nPertsonaia bat izan ezik, gainontzekoak borobilak dira. Sufritzen dutenaren ondorioz, aldaketa bat gertatzen da beraien bizitzetan. Hori da, azken batean, kontakizunen haria markatzen duena.\nPertsonaiek garrantzia handia daukate kontakizunetan, beraiengan eta beraien arteko harremanetan jartzen baitu begirada idazleak. Horrela, kontatzen dena bigarren maila batean gertatzen da.\nEspazioari dagokionez, zenbait bereizketa egitea beharrezkoa da. Alde batetik, espazio ireki zein itxiak daude. Kalea izango litzateke aipaturiko espazio irekia eta etxeak, kartzelak, lantegiak…, ostera, itxiak. Bestetik, herriak edo hiriak aurki genitzake narrazio bakoitzaren eszenatoki gisa.\nRodriguezen ipuinak lurralde ezberdinetan kokatzen dira. Euskal Herrian gertatzen diren istorioak egoteaz gain, hemendik kanpokoak ere eskaintzen zaizkigu, hala nola, Ameriketan edo Europan kokaturikoak. Lan honen autoreak arrazoi ezberdinengatik aukeratu ditu espaziook. Alde batetik, bere bizitzaren eraginagatik (Hendaian bizi izan zen, Nafarroako Erriberan egin zuen lan, eta abar). Bestetik, internazionalismoa irudikatu nahi duelako (ikuspegi global bat erakutsi nahi digu espazioaren bitartez) eta baita arrazoi ideologikoengatik ere. Chiapasko beroa ipuina da horren adierazle. Kontakizuna bera Chiapasen kokatzen da eta espazio-aukeraketa arrazoi ideologikoengatik egin du oreretarrak.\nEstilo berezia da Eider Rodriguezen lana gainontzekoengatik bereizten duen ezaugarrietako bat. Nahiz eta badiren zenbait kritiko idazlearen lanean euskarri falta nabaritzen dutenak, asko dira bere estiloa gustuko dutenak. Autoreak ezin hobeto jakin du isiltasunarekin jokatu eta ezer esan gabe gauzak iradokitzen.\nIdazkera metonimikoa eta hizkuntzaren erabilera ere, Oreretako idazlearen estiloaren bereizgarri dira. Azken horri dagokionez, badago zer esanik. Begi-bistakoa da lana euskaraz idatzita dagoela, baina gaztelania, ingelesa eta frantsesa ere ageri dira kontakizunetan zehar. Ingelesa, esaterako, marka komertzialak aipatzen direnean erabiltzen da (Game Boy, Coca-Cola, Windows…). Gaztelania eta frantsesa ere aurki ditzakegu zenbait markatan, hala nola, Bordeaux vif, Loewe, Los 40 principales, Coronitas, eta abar. Bestalde, zenbait elkarrizketatan ageri dira hizkuntzok. Frantsesa euskararekin uztartzen da pertsonaien arteko elkarrizketetan. Eta handik gutxira gaur ipuinean, protagonistak euskaraz hitz egiten duen arren, bere alaba frantsesez zuzentzen zaio. Gaztelaniarekin ez da gauza bera gertatzen. Zenbait ipuinetan gaztelania hutsean mantentzen dira pertsonaien arteko esanak. Horren adibide garbia da Calle de la Providencia kontakizuna.\nZenbait hizkuntza erabiltzearen arrazoia espazioarekin lotzen dela esan beharra dago. Zilegi da pentsatzea, pertsonaiaren bat Madrilen aurkitzen bada, bertako batekin hitz egiterako orduan gaztelania erabiliko duela edo, protagonista euskalduna izanik eta Iparraldean egonik, euskara zein frantsesa erabil ditzakeela.\nEspazioaren inguruan hitz egin dugunean aipatu dugu, idazleak internazionalismoa irudikatu nahian lurralde ezberdinetan kokatu dituela istorioak. Hizkuntza ugari erabiltzearen arrazoia ere berbera da.\nOrain arte aipaturikoa Rodriguezen lehen ipuin-liburuaren inguruko zenbait zertzelada baino ez dira izan. Lan handia egin duen emakumea dugu eta, hala ere, ez da askorik idatzi bere inguruan. Hori dela eta, garrantzitsua litzateke egungo literaturan zeresan handia duen idazle honen obra aztertzea.\nEsanak esan, izaera handi eta bereziko idazlea dugu Rodriguez. Emakumeen literaturan bere bidea hasi eta pixkanaka-pixkanaka aurrerantz doa eta, seguru, zer esan handia izango duela aurrerantzean ere.\nRODRIGUEZ, E (2004): Eta handik gutxira gaur. Susa. Zarautz.\nRODRIGUEZ, E. (2007): Haragia, Susa. Zarautz.\nCHEVALIER, C. (2000): Diccionario De los símbolos. Taurus. Madril\nRETOLAZA, I. (2008): Haragia. http://eibar.org/blogak/sareinak/archive/2008/02/04/haragia-eider-rodriguez. (2010-11-22)


Asteroide bat, Lurretik gertu | Ez dago talka arriskurik\nAsteroide bat Lurretik oso gertu igaroko da gaur\nGure planetatik 27.860 kilometrora igaroko da, eta, NASAk baieztatu duenez, ez dago talka egiteko arriskurik.\nLur planeta asteroide suntsitzaileetatik nola salbatu\nMila pertsona inguru zauritu dira Errusian, meteorito bat erorita\nAstronomo batek 2012DA14 asteroideari buruzko informazioa eman digu\n130.000 tonako asteroide bat Lurretik 27.860 kilometrotara igaroko da ostiral honetan, 28.100 km/h-ko abiaduran, NASAren datuen arabera. Lurretik gertuen igaroko den objektu kosmikoa da, agentziak dituen datuak oinarri hartuta.\n2012DA14 izena du asteroideak, eta Espainiako astronomo talde batek atzeman zuen, orain urtebete.\nNASAk baieztatu duenez, ez dago Lurrarekin talka egiteko arriskurik, eta asteroidearen ibilbidea ikertu duten adituen arabera, ez da 27.520 kilometro baino gertuago igaroko geuretik.\nHala, kalkulu horiek oinarri hartuta, otsailaren 15ean, 19:24ean (GMT) 45 metroko asteroide bat Sumatra (Indonesia) gainetik igaroko da, eta gizateriak bidalitako 400 satelitetik 8.000 kilometrora kokatuko da.\n2012ko otsailaren 23an atzeman zuten 2012DA14 asteroidea, Mallorcan. Ordutik, hainbat agentzia aritu dira bere ibilbidea ikertzen.\nLurrak etengabe jasotzen du asteroide zaparrada, baina tamaina txikikoak izan ohi dira, eta atmosferan sartu orduko erre egiten dira.\nAdituek egindako kalkuluen arabera, lau hamarkadatan behin hurbiltzen da hainbeste asteroide bat Lurrera, eta tamaina horretako arroka batek gure planetarekin talka egiteko arriskua 1.200 urterik behin egon ohi da.


dFERIA: euskal dantzari leihoa | Eszena\nAurten parte hartuko duten ikuskizunak:\nHELENA GOLABek In BEtween aurkeztuko du.\nIkuskizun performatibo honek dantza, antzerkia, musika eta interpretazioa konbinatzen ditu, eta erabakiak hartzeko zailtasunaz ari da, erabaki bat hartzeak uko bat onartzea suposatzen duela abiapuntu izanik.\nOLATZ DE ANDRESek El cielo ahora\nHiri batean eskultura klasiko bat aurkitzen du etxeorratz baten ondoan. 1.000 urtek bereizten dituzten bi eraikinen aurrean ageri gaitezke. Eta ez da ezer gertatzen. Istorioak errepikatu egiten dira behin eta berriro. Iraganak indarra galtzen du oraingo garaien alde.\nOltaz de Andrések dFERIAn parte hartu du beste aurreko lanak aurkeztuz, hots Zootropo edo Privolva. Ikuskizuna gazteleraz ingelez eta frantsezezko goitituluekin.\nCIELO RASOk Pereza\nCielo rasO, 2009. Igor Calonge eta Brasilgo Teatro de Açucar arteko elkar lanaren fruitua da. Beraien ibilbidean hamar ikuskizun baino gehiago.\nPilota-partida baten bitartez, hainbat egoera azaltzen dira jokoaren arauak auzitan jartzeko, ezarrita dagoena ez baita lehentasuna duena.\nLASALA (2013). HOOKED iazko dFERIAtik jaialdi anitzetatik pasatu da sari asko jasoz, Frantzian (Sens) eta bestelako tokietan: Alcobendas, Madrid, Sabadell edo Hueska. Konpainiaren koreografia-egilea Judith Argomaniz daukagu.\nNATXO_MONTERO DANZAk Barbecho\nBarbecho sorkuntza-prozesuari buruzko gogoeta bat da. Mugimendu eta koreografien segida bat, non hainbat gauza jartzen baitira auzitan piezaren inguruan, baita sortzaileak piezaren aurrean hartzen duten jarrera edo lekua ere.\nNatxo Montero_danza (2008). Aurreko dFERIA batzuetan parte hartu du lan ezberdinekin: CUADRA-T edo Carni di prima qualità, bi hauekin jaialdiz jaialdi ibili da hainbat sari jasoz. Ikuskizuna gazteleraz ingelez eta frantsezezko goitituluekin.


Zumeta betiko !\nJose Luis Zumeta zendu da eta beste mundu bat baldin bada, koloreztatzen hasi dela duda izpirik ez da, bizi osoan, berea koloreztatu zuenez.\nArtista aipatzen duten guziak koloreekin Zumeta alderatzen dute. Kolore suzko trakak dira bere obrak\nPublié le 06/05/2020 à 20h26 • Mis à jour le 12/06/2020 à 11h42\nJose Luis Zumeta • © Hirutxuloko Hitza - Hitza\nNahiz gai lazgarriez ari, koloreekin jolasten zuen, 2000an Picassoren omenez aurkeztu Gernika deitu margolana konparazione. Hain segur, sortu zen frankismo garaietako kolore gris nagusi haietarik ihes egiteko. Zumetak erraiten ohi zuen oihal aitzinean jartzen zelarik, pintzelak, eskuak eramaten zutela helmuga batera. Koloreek eman eta proposatu mugimenduari jarraikiz abiatzen zela margolan bat egiten. Aurreideiarik gabe, askatasun osoz. Ustegabeaz fidatzen zen.\nNahi gabe heldu gauzak ederrenak dira niretzat. Zorteak dakartzanak. Hori da pizgarria niretzat, jakinduria baino gehiago\nEuskal herrikoez gain, New York, Madril, Valentzia, Bartzelona, Mexiko, Evantonen erakusketak egin zituen artista gipuzkoarrak, ezagutza eta aitortza izanik. Museoek eta galeriek ateak ideki eta arte kritikoek laudoriozko zutabeak idatzi bazizkioten ere, herriak bere egin zuen Jose Luisen obra.\n© Zubi Arte galeria - Urdazubi\nEz zuen mugarik ezarri “aditu” eta ustez “ezjakitunen” artean. Bere baitan zeukan ortzadarra irudikatzen zuen. Indar eta bizi energia hauek aunitzek ulertzen zituzten eta maite. Intuizioz. Hainbat aldiz Zumetak ez ote zuen hedabide, elkarte edo ekimen batentzako margo bat bururatu eta eskaini ? Herriko artista zen. Gaur* taldearen bidetik zihoan beti : herri batekoa zela, herri horren partaidea, bere gisan. Euskal Herrikoa eta mundukoa izanda.\nZumeta jatorra eta egiazkoa zen.\nBatean espresionismo eta bestean abstrakzio nola figurazioa landu zituen pintoreak genero hauen arteko mugak gainditzen zituen. Koloreari egiazko funtzioa eta balioa eskaini zizkion. Neolitikoan Ekain kubazuloetan aritu ziren artisten lekukoa hartu zuen.\nJean-François Larralde, Arte kritikaria eta erakaslea\nUsurbilen sortu zen 1939an, zortzi anaiarrebetan laugarrena. San Esteban auzoko baserri txikian bizi ziren. Bost urte zituela Donostian zeukaten izeberen etxera igorri zuten gurasoek La Salle fraileen ikastetxean ikas zezan. Han hasi zen margotzen, Argia astekarian, 2008an, Amets Arzallusek egin elkarrizketan adierazi zuenez.\nErdaraz ez nekien eta behar bada horregatik marrazten nuen hainbeste, neure kasa egoten nintzen marrazten, mundu arrotz hartatik babestu egiten ninduen marrazkiak.\nZumetak zioen fraideek kaligrafia eta marrazkigintza baloratzen zituztenez, astean bitan arratsaldez marrazteko klaseak zituela. Hor errebelatu zen bere dohaina. 14 urteekin hasi zen lanean, Donostiako inprimategi batean, non oraindik gehiago handitu zen bere zaletasuna, nagusiak babesturik (Antonio Valverde, bera ere margolaria, Antton Valverde kantariaren aita). 20 urte zituela Parisera joatea deliberatu zuen. Han asetzen hasi ziren bere literatura eta arteen goseak eta egarriak. Pablo Picasso, Paul Klee, Asger Jorn eta bere CoBrA mugimendua zein Nazioarteko situazionista. Bertan ezagutu zuen Rafa Alberdi beste euskaldun artista batekin marrazten segitu zuen, maiz ere Pariseko espaloi gainean, klarionez, iragaileek utzi lismonatxoren bat jasoz, Argiako delako elkarrizketa ederrean oroitzen zen bezela. Bohème deitu bizia oso gustukoa izan zuen, orduko Espainian eta Hego Euskal Herrian ez zegoen libertatea ezagutuz, eta aunitz ikasiz.\nZumetaren izenpetzea • © Allande Boutin 2020\nHandik itzuli zelarik, 60ko hamarkadaren hastepenean, lehen erakusketak egin zituen eta ordukotz ospe handia ia zeukan Jorge Oteiza akitekto, zizelkari eta pentsalariak bultzatu Gaur artisten taldean sartu zen. Bi urtez iraun zuen kolektiboak mundu zabalean ezagutuko zen euskal pintura eta eskulturari oinarri sendoak ezarri zizkien, babesa eta zabalbidea.\nZumetak beste alor artistikoekin bat egin zuen ere bai, hala nola, Ez dok amairu musikari, abeslari eta olerkari talde famatuarekin. Artista guzti hauek euskal kultura espresabide oroei iraultza eskaintzen zieten, modernitatea, garaikidetasuna. Orduan betirako adiskidetasuna eta konplizitatea sortu ziren Joxean Artze eta Mikel Laboarekin. Oso urte oparoak izan ziren artistentzako eta euskal kulturarentzako, ghettotik ateratze bat, munduko korronte artistikoen bidelagun izateko aukera.\n*Nortzu ziren Gaur taldean ?\nEskultoreak : Jorge Oteiza, Eduardo Chillida, Nestor Basterretxea, Remigio Mendiburu.\nMargolariak : Amable Arias, Jose Antonio Sistiaga, Rafael Ruiz Balerdi, Jose Luis Zumeta.\nGipuzkoan bezela, euskal artisten kolektiboak sortu ziren Bizkaian, Emen deitzen zena, Orain Araban eta Danok Nafarroan. Diktadura garai hauetan, bizi eta jasan behar zuten isolamendua apurtzea, nazioarte mailan harreman artistikoen garatzea eta beren obren ezagutaraztea zuten xedea. Orduko Espainiako “ofizialtasun artistikoa” galdekatzen eta kritikatzen zuten.\nZumetaren obrak ikus daitezke besteak beste, Donostiako Kur galerian, Urdazubiko Zubi Arte galerian eta Bilboko Arte ederren musoean.\nMikel Laboaren disko baten azala • © Jose Luis Zumeta 1989an\n81 urte bete berri zituen margolariak oraindik ere segitzen zuen bere bidetik. Beti ere herriarekin konektatuz, besteei kasu eginaz. Horren lekuko dugu “Oi ! Bihotz” deitu lana : Arrasateko erietxe psikiatrikoko pazienteek idatzi testuetarik abiatuz serigrafien bilduma egin zuen, poesiek hain hunkitu baitzuten. Bere giza zein herri ingurumenak goihatsaren iturburua izan zuen : Donostian, Atallun nola Usurbilen kokatuak izan zituen tailerretan.\nOroz gainetik, haurrek duten margotzeko eta marrazteko modua gustukoa zuen Zumetak. Atxiki zuen lan egiteko eta mundu ikusteko freskura hura. Agian hau dela eta, hainbat euskal herritarrek bihotzeko pintorea izan dute Zumeta. Azken urteotan buru gainean zeraman txapela, maleziaz beteko begirada, irri eztia, eta obra erraldoia gelditzen dira. Koronabirusak ezindu ditu zor zaizkion omenaldiak. Bainan aunitz jendek lore sortak utzi dituzte Usurbilen, sorterrian ezarri zuen zeramikazko murala haundiaren gainean bere heriotza jakinda, eman argazki azpian. Esker onez eta atxikimendu gisa.\ncopier le lien https://france3-regions.francetvinfo.fr/nouvelle-aquitaine/zumeta-betiko-1825632.html\npays basque région nouvelle-aquitaine peinture culture art hommage société\nAccueil > Nouvelle-Aquitaine > Zumeta betiko !


Baserriko gauza zaharrak - Ahotsak.eus\nBaserriko gauza zaharrak\nBaserriko gauza zaharrak Auzune asko, pitinka-pitinka husten doaz Araotzen. Baserri zahar batzuetan oraindik "lezipoto", "sugan-harri", "txisalo" eta urik gabeko harraskak ikus daitezke.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-057-018 kodeko bideoa nahi duzula aipatzea: ahotsak@ahotsak.eus\nAuzune asko, pitinka-pitinka husten doaz Araotzen. Baserri zahar batzuetan oraindik "lezipoto", "sugan-harri", "txisalo" eta urik gabeko harraskak ikus daitezke.\nGaia(k): Herria, azpiegitura » Herri-antolaketa » Auzoak , Euskara » Lexikoa\n- Ze auzune dakaz Araotzek?\n- Auzuak? Aixkorbe ixixa hutsutu xaku. Ixixa Aixkorbe hutsutu da. Uxarten...\n- Han Goittikuan egoten dira, ezta?\n- Ez, fan da Maximo be.\n- Ardixak badako oinddion baiña harek entzun neben nik negar eta dana eragin otsan baten batzueiri. Felix hil da oin, Mielena, ta ha orduen geizki euen, ta "Felix lehen Felix neukan lagun hori ta oin hori berriz ez dala ba saniauteko bidetan ta derrigorrian ointxe bai fan biharrian izango naizela ni Aretxabaletara", esan nosten batzueiri. Oin Felix hil da. Lehengunien baten batek esan nostan fan dala, baiña ardixak badako oinddion hor zelaixen. Ta lehen urte askuen Aretxabaletatik etorri be in barik egon diran horreik, egon zien, ta oin berriz ya poza ta dana emuten eben behintzet beziño bat gehixago. Ta, gaiñera, aldiko bat eta aldiko bat eta aldiko bat hutsutu da Aixkorbe "del todo". Oin ikusten dotenian Azpikuan keia esaten dot Azpikuan baten bat bizi dok, keia baxak behintzet eta. Ba apur bat poztu itten zau.\n- Bai, egunero etorten da baten bat, txakurra eta.\n- Bai txakurra ta. Uxarte Garaikuan be hareik be, hemen bertan enpadronautakuak Txomeenak bakarrik, beste Ion edo hori be ez dot uste dauenik.\n- Ion nun biziko da, ba? Ionek ez dako beste etxerik.\n- Baiña ha amana faten da.\n- Bai, baiña beti be bazkaittera. Bazkaldu itten dau amenian harek.\n- Baiña enpadronauta hemen dau?\n- Enpadronauta ez dakit.\n- Ez dot uste.\n- Egongo da, kredituak eta jasoteko egongo da.\n- Egongo da.\n- Ba entzun neben nik Txomeenak egozela bakarrik zerien. Elizondo be halako auzounia zan bai lehenao, "entre que" abaria, maestrua, maestria, sakristaua, eskolia eta hau ta hori ta.\n- Elizondo, han elizien...\n- Bai, elizia inguruen, beziñorik hurrena Txomeena, gero Borjena ha hutsutu zan, baiña oin Ionek okupauten dau; gero Antzuena, Errastikua, Uxarte Garaikua, Mantzena jausi in zan, Zeziñena ez neben nik ezagutu; oin Zeziñena in zan jausi eta jaso in daue Azpikuak eta Txomeenak erdibana eukein. Ta oin jaso in daue, teillatua in xaue.\n- Ni han beharretan ibillitta nago.\n- Bai, bai, ibilitta, ta zu han fijau ziñan sekula, neu egon barik neuen ta ha sukaldia? Lehengo sukaldia, fregaderia harrixa hau kolorekua, zera, harena harrixa, baiña baju-bajua, ondo indda bai e? Hargin kurioson batek indda euen, urik bako fregaderia, oin kantua kantaitten daue ba hor? Radiotik, ondiok pentsauten dogu lehenauko kontua dala ta, baiña ez oso urriña haiñian, neuk be ezagutu dot eta, fregadera urik bako fregaderia, ta hantxe euen, han egongo da oinddion be zeatik teillatua uste dot bakarrik in xauela eta. Eta gero lezipotua, eta sugan-harrixa, sukaldian daz. Ni behin egon naiz eta egon naiz oinddiok urte asko ez dala, holaxe Txomeenian. Txomeenak euki Elizondon bankete bat euken baten, Txomeenakin fan nintzan ta horixe Bergarako koñatiori ta han zerak, Ionek han zelako barreria edo berjia in xaon, dotoria da, e? Haxe ikustera fan giñan ta eurak nola eukein han garajia Txomeenak, kotxia euen han ta hala ta ba hauxe dok lekua sekula egon ez naizena, Zeziñena-Zeziñena bai baiña sekula ez naiz egon, ta hantxe ikusi neben sugan-harrixa eta lezipotua ta fregaderako harrixa eta suen aurrekaldian zelako harri-losak. Losia bat "sobre todo"...\n- Baiña hori egongo da Txomeenen aldetik ezta?\n- Ez, Antzuenen aldera begira. Borjena dau Txomeen aldera, eta bestia dau...\n- Zeziñena badakit zein dan, barruan egonda nau, baiña zuk esaten dozuna nik ez neben ikusi, orduan ni sartu nintzan Azpikuak ebalten dauen aldetik.\n- Ba Azpikuena sukaldia be.\n- Bai, oinddion txixalua be han euen, txixalua esaten xakona bankua erderaz, txixalua ni han egon nintzanian han euen txixalua.\n- Zeri esan dotsazu "txixalua"?\n- Ez zara akordaitten zerien, Baxilik zela esaten otsan, txixala? Guk txixaka esaten gotsan.\n- Txixala. Ta lehenao oillalokiak txittak etarateko hantxe mahaipeian ze azpixan bera barruan eta txittak kanpora urteten dauela, mahaittik behera jausten ziran ogi apurrak eta danak jaten, "todos socios", kaponeria edo esaten otsain.\nArtilea lantzeko modua\nOrbela eta hilabeteak\nModestoeneatik elizara bitartean zeuden etxeak; ingurua


Fidagarriak al dira txabolak eguraldiaren iragarpenerako? | Consumer\nHerri-metodoen bidezko eguraldi-iragarpenak oso zabalduak daude, batez ere nekazaritza- eta abeltzaintza-eremuetan, baina ez dute fidagarritasun edo balio zientifikorik.\nEgilea: Blanca Álvarez Barco 2022-ko urtarrilak 27\nFilomena ii.a iparraldean urtarrileko azken asterako? Txaboletako adituen iragarpena da, abuztuko lehen egunetako portaera meteorologikoan oinarritutako eguraldia iragartzeko metodo tradizionala, eta iazko elurteak iragarri zituen. Baina, metodo fidagarria da? Artikulu honetan, metodo hau eta beste batzuk erakutsiko dizkizugu, meteorologiako adituen arabera zehaztasun zientifiko eta fidagarritasunik ez duten denbora iragartzeko.\nTxabolak eta bestelako herri-metodoak\nIragarpen horiek, jatorrian bederen, fenomeno atmosferikoak ikusteaz gain, kontuan hartzen dituzte animalien portaera eta Eguzkiaren eta Ilargiaren ezaugarriak klima aurresateko.\nTxabolak abuztuan egiten dira, hurrengo urteko denbora iragartzeko. Horretarako, hilabetea bi alditan banatzen da:\nAbuztuaren 1etik 12ra bitarteko denbora urtarriletik abendura bitarteko lehen hamabostaldietan egingo da: bat eguna abuztua izango da, bi hilabetea irailera, hirurak urrira… uztailaren 12ra arte.\nAbuztuaren 13tik 24ra gertatzen diren fenomenoek urteko bigarren hamabostaldietan zer eguraldi egingo duen adierazten dute. Hemen, ordena alderantzizkoa da: abuztuaren 13an egiten den denbora uztailaren bigarren hamabostaldiaren denborari dagokio; 14an, ekainari; 15ean, maiatzari… abuztuaren 24ra arte.\nBadira beste txabola batzuk, abuztuan erabili ordez, iragarpenak egiten dituztenak urtarrileko lehen egunetatik aurrera.\nEspainiako iparraldean, telporak erabili ohi ziren hurrengo urtaroetan zer eguraldi egingo zuen iragartzeko. Liturgia-garai katolikoei lotutako lau telapano daude:\nUdaberriko porak: Garizumako bigarren asteko asteazken, ostiral eta larunbatean.\nUdako denboraldiak: Pentekoste ondoko lehen asteko asteazken, ostiral eta larunbatean.\nUdazkeneko denboraldiak: irailaren 14aren ondorengo asteazken, ostiral eta larunbatean, Gurutze Santuaren Gorespen Eguna. Egun hori asteazkenetan jausten bada, hurrengo asteko asteazken, ostiral eta larunbatean jokatuko dira.\nNeguko denboraldiak: abenduaren 13aren ondoko asteazken, ostiral eta larunbatean, Santa Luzia egunean. Egun hori asteazkenetan jausten bada, hurrengo asteko asteazkena, ostirala eta larunbata izango dira telporak.\nPronostikoa egiteko, euriaz edo eguzkiaz gain, haizearen norabidea, zerua kapotatuta dagoen ala ez eta animaliek nola jokatzen duten ikusi behar da, besteak beste.\nEgutegiaz eta santutegiaz gain, urtebeterako iragarpen meteorologikoa ere egiten du. 1840an Mariano Castillo eta Ocsierok lehena argitaratu zuenetik argitaratzen da, eta harrezkero oso ezaguna izan da nekazari eta abeltzainen artean.\nAlmanakearen izena Victoriano Zaragozano eta Zapater astronomo espainiarrari omenaldia da, XVI. mendean bere almanakak egiten baitzituen.Iragarpenak Ilargiaren eta Eguzkiaren mugimenduen kalkulu prediktiboan oinarritzen ziren.\nDenboraren fraidearen koadroa oso ezaguna da Espainiako etxe askotan. Mugitzen den makila bat duen frantziskotar bat agertu da, eta eguraldia nolakoa izango den adierazten du: lehorra, hezea, nahasia, bentosoa…\nMetodo horietako fidagarriena da, izan ere, higrometroa da, giroko hezetasuna neurtu eta hurrengo eguneko eguraldia iragartzen duena. Hezetasunaren arabera, barne-mekanismoak besoa eta txanoa mugiarazten ditu denbora iragartzeko.\nFidagarriak al dira txabolak?\nKabañuelisten teknikaren arabera (hurrengo 12 hilabeteetarako denbora aurresan ahal izango dutela diote), “ez du batere baliorik ikuspuntu zientifikotik”, Mar Gómezen ustez, Fisikan doktorea eta elbepresioa meteorologia-arloko arduraduna baita.\nAdituak adierazi du ezinezkoa dela zenbait asteren barruan fidagarritasunez egingo duen denbora aurreikustea; “Egun gutxi batzuk lehenago soilik aurreikus daiteke”. Era berean, uste du herri-metodo horiek “ezin direla erabili elurra, euria, eguzkia edo denbora egonkorra izango dugun ala ez erabakitzeko”, eta hori guztia:\nOso iragarpen lokalak dira. Txabolekin denbora aurreikustea espero da, baina behaketa horiek egin diren leku bererako bakarrik balio du.\nAurreikus daitezkeen iragarpen orokorrak dira. Urtarrilean hotza eta beroa uztailean iragartzen badira, egokiena asmatzea da, hilabete horietan gertatu ohi baita. Eta, jakina, udaberrian euria egingo du, leku askotan urtaro hezea baita.\nEz dituzte kontuan hartzen atmosferaren aldaketak. Gure planetaren atmosfera —azaltzen du Gómezek— sistema interkonektatu eta kaotikoa da, eta, horri esker, baldintza atmosferikoetan aldaketa txikiak eginez gero, aldaketa handiak egin daitezke hainbat epe eta eskalatan. Hori dela eta, ezinezkoa da jakitea zer eguraldi egingo duen datorren hileko egun jakin batek… eta are gutxiago 12 hilabete!\nEguraldiaren iragarpen zientifikoa nola egiten den\nIragarpen meteorologikoa egitea ez da behaketa hutsa, baizik eta jakiteko modu bakarra hau da: “aurreikuspen-eredu numeriko batzuk erabiltzea, eta beste ezein metodok ez du baliorik”.\nEredu horiek “ekuazio ez-lineal konplexuz osatuta daude; hau da, ez dute ebazpen zehatzik”.\nDenbora iragartzeko, meteorologoek “ekuazio horiek ebazteko gero eta hurbilketa zehatzagoak” egiten dituzte.\nHasierako ekuazioak ebaztea ezinezkoa denez, iragarpenek ez dute inoiz %1º-ko doitasunik.\nEnergia aurrezteko lanpara fluoreszente bat itzali aurreko denbora 45 minutu ingurukoa da.\nEstatuko Meteorologia Agentziak maiatzeko zubi eguzkitsua aurreikusten du\nTxinak denbora aldatzeko zentro nazionala izango du\nMeteorologiak ez daki 2007. urtea historiako urterik beroena izango ote den


TXOKO TEKNOLOGIKOA: October 2014\nKlaseko bigarren saio magistralean, web 2.0 ri buruz aritu ginen, informazioa hartzeko eta emateko balio duen filosofia bezala ulertu genuen, egilerik ez duena eta edonork erabil dezakeena.\nHonen inguruan, kolaboratibo eta kooperatiboaren arteko aldeak azpimarratu genituen. Inork ezer agindu gabe edonoren esku uzten denari kolaboratibotzat ezagutzen dugu, adibidez, apunteak hartzeko sare bat. Zerbait modu kooperatiboan eginda egoteak, talde batek egin duela esan nahi du, normalean taldeko buru edo agintari bat dago zerbait bideratzeko.\nHorrez gain, egunerokotasunean erabateko estandarizazioa ematen ari dela ikasi genuen, bai hizkuntza informatikoan, baita tramankuluetan ere. Izan ere, formatuak oso estandarrak direnez, hedatzeko eta zabaltzeko arazorik ez daude. Gainera, honi lotuta programa guztien erabilera oso sinplea edo bakuna izaten da.\nHorren ondorioz, irudi batean zeuden hainbat kontzeptuetan oinarrituz, azalpen oso zabala eman zuen irakasleak. Momentu guztietan, konbergentzia mantentzearen eta sarean parte hartzearen garrantzia azpimarratu egin zuen. Azkenik, klase honen inguruko hausnarketa egiteko, web 2.0 etengabe aldatzen edo moldatzen den gizarterako zerbitzu bat dela esan behar dut.\nAtal magistrala alde batera utziz, gaurko saio praktikoan powerpointak egoki egiteko teknikak eta metodoak ikasi ditugu. Oinarri bezala, aurkezpen guztiak gradualak, argiak, tamaina egokikoak, errazak eta erakargarriak izan behar direla adierazi digu irakasleak. Modu horretan, erabiltzen dugun testuaren tamaina egoki aukeratzea ere oso garrantzitsua da, horretarako urruntasuna kontuan hartu behar dugu. Urrunetik apaindurak dituzten letrak ez dira egokiak, tamainaz aparte letra mota egokia ere aukeratu behar dugu.\nUlermena errazteko, koloreak zentzu handiz erabili behar ditugu, hala ere, kontraste handia topatzen badugu, ikusmena errazten du. Honen inguruan, interesgarria iruditu zaidan datu bat azalduko dizuet, gorria gehien ikusten den kolorea da, baina urdinez oroimenean hoberen gordetzen den kolorea da. Horretaz aparte, letra etzana ezta azpimarraketa ere ez dira gomendatzen, gauzak nahasten dituztelako, batik bat.\nKonturatzen ari naizen moduan, gure orainaldian ez ezik, etorkizunean ere erabilgarriak izango diren teknika asko ikasten ari gara irakasgai honetan, saio honi esker aurkezpenak egiteko trebatuago ikusten dut nire burua. Horregatik, irakasgaia eta bertan lantzen diren edukiak hain interesgarriak izaten jarraitzea espero dut!\nEgilea: Erlantz Marin Flores ordua: 20:18 iruzkinik ez:\n2014(e)ko urriaren 15(a), asteazkena\nSaio honetan, blog-ak sortzeko balio duen Google bilatzailearen plataforma bat ezagutu dugu, Blogger deritzona, hain zuzen ere. Hasteko, blog bat zer den azaldu ondoren, ikasle bakoitzak gure blog propioa egin dugu, posta elektronikoaren kontua erabiliz.\nBehin bloga eginda, mezuak jartzeari buruzko azalpenak eman ditu irakasleak. Horrez gain, mezu horietan, bideoak, kantak edo soinuak, edota powerpoint-ak ere jartzen ikasi egin dugu HTML moduan. Jarraian, blog-aren diseinuarekin sartu gara, bakoitzak askatasuna izan dugu gure blog-a apaintzeko orduan, beraz, blog guztien formatua ezberdina izango da. Azkenik, blog-aren goiburuari irudi bat jarri beharko diogu eta horretarako, irudien tamaina edo memoria murriztu behar izan dugu “Microsoft office picture manager” programa erabilita.\nBeste alde batetik, zer esanik ez dago eguneroko bizitza teknologiekin erabat erlazionaturik dagoela, beraz, ezinbesteko garrantzia duela arlo hau esan behar dut. Guk, LH-n erabili izan genuen metodologiak, izugarrizko aldaketak jasan ditu teknologien sorrerekin. Izan ere, praktikak egiten egon naizen ikastetxeak dituen baliabideak, guk genituenekin konparatuz, oso aurreratuak daude, adibide argia daukagu arbela digitalaren kasuan. Gaur egun, ikastetxe gehienek arbela digitalak erabiltzen dituzte, eskola 2.0 –ren ideia asko hedatzen ari baita.\nAlde batetik, lehen hezkuntzatik irakasteko teknologiak erabiltzeak, ondorio positibo asko sorrarazten ditu ikasleei, liburuak eta koadernoak desagertuz joango dira eta gainera, umeak nagusituko direnean, izugarrizko kontrola eta abilezia erakutsiko dute teknologien aurrean. Horrez gain, informazioa lortzeko modu azkarrago bat eskaintzen du teknologiak, gainera, akats gutxiagorekin eta gainera, ikasleen motibazioa handitzen du. Horrela, modu ez presentzial batean ikasteko aukerak ere eskaintzen dira.\nIkasleen aldetik, bakarrik aurrerapenak eta onuragarriak diren ondorioak ikus ditzaket, irakasleen kasuan, aldiz, zailtasun batzuk ikusten ditut. Gaur egun, hezkuntzan dauden irakasle askok ez dute teknologiekin aritzeko abilezia, ez baitute formazio hori jaso eta muga eta oztopo asko aurkitzen dituzte metodologia berri honekin. Amaitzeko, Internet-etik bidaltzea lanak eta informazioa erabat eroso irudi daiteke, baina beharbada ikasle guztiek ez dute Interneteko konexioa beraien etxeetan, eta ikasle askok, sare sozialetan nabigatzeari garrantzi handiago ematen diote lanak egiteari baino. Beraz, ikuspuntu asko izan ditzakeen gaia dela esan behar dut.\nHonenbestez, hurrengo astera arte !!\nEgilea: Erlantz Marin Flores ordua: 15:18 iruzkinik ez:


Karbonoan oinarritutako elektronika berri baterako bidean - Zientzia Kaiera\nKarbono-molekula baten (futboleko baloi baten itxurakoa) eta metal-atomo baten (partikula grisa) arteko lotura elektrikoaren irudi artistikoa. Ikertzaileek, korrontea metal-atomoaren konposizio kimikoaren araberakoa dela ikusi dute.\nKarbonoan oinarritutako nanoegitura guztiek, hala nola nanohodiek, grafeno-xaflek eta nanozintek, propietate nanomekaniko eta nanoelektriko paregabeak dituzte. Nanoeskalan, hau da milimetro bat baino milioi bat aldiz txikiagoa den dimentsioan, antolatutako material hauek, hautagai sendoak dira nanogailu askoren oinarria osatzeko, eta, energia-konbertsioan eta transistore nanoelektrikoetan erabiliak izateko aukera asko dute. Nanogailu horiek behar bezala funtziona dezaten, garrantzitsua da kable elektrikoekin ongi konektatzea, eta, hain zuzen, funtsezko puntu horretan pauso nabarmenak egin dituzte UPV/EHU, DIPC eta CNRSko ikertzaileek nanogailu horien lotura konposizio kimiko desberdineko atomoekin aztertuz.\nKable elektrikoen konposizio kimikoa garrantzitsua da oso, propietate elektrikoei nahiz karbonozko nanoegituraren kontaktu-geometriari eragiten baitie. Bi faktore horiek elektrizitate-garraioaren propietateetan duten eragina konbinatua da, eta ikerketa honetan, bi faktore hauen eragina aztertu da maila atomikora murriztutako kontaktuetan, egitura handien kasuan zaila baita bataren eta bestearen ekarpena bereiztea.\nElkarlan estu honetan, ikerlariak 60 karbono atomoz osatutako molekula batez baliatu ziren, zeina esfera ñimiño batean bildutako grafenozko xafla bat bezala ikus daitekeen. Guillaume Schullek Estrasburgon zuzentzen duen ikerketa-taldeak tunel-efektuko mikroskopio baten zundaren puntari —orratz ikaragarri fin bati— lotu zion molekula. Ondoren, puntan karbono-molekula zuen orratza atomo desberdinetara hurbildu zuten, lotura sendo bat lortu arte. Loturaren bitartez korronte elektrikoa sistematikoki neurtuz, korronte elektrikoa karbonozko molekulan eraginkortasun handienarekin zein atomo metalikok sartzen duen ondorioztatu zuten.\nThomas Frederiksen-ek, DIPCko Ikerbasque Research Professor-ak, Donostian zuzentzen duen talde teorikoak egindako eskala handiko simulazioek lotura ñimiño horien alderdi harrigarri eta ustekabekoa erakutsi zuten: haien propietate elektriko eta mekanikoak karbonozko material askoz handiagoenak bezalakoak dira.\nNature Communications aldizkarian argitaratu diren ikerketa honen emaitzek oinarria ezarri dute etorkizun hurbilean lotura oso eraginkorrak aurkitzeko. Aurkikuntza honi esker, metal asko eta asko aztertu (eta baita bi edo hiru metal-atomo desberdinek osatutako aleazioak ere) eta karbonoan oinarritutako gailu elektronikoetan elektroiak injektatzeko duten gaitasunaren sailkapen sistematiko bat egin ahal izango da.\nIturria: T. Frederiksen, G. Foti, F. Scheurer, V. Speisser & G. Schul (2014): Chemical control of electrical contact to sp2 carbon atoms. Nature Communications DOI:10.1038/ncomms4659\nArgitalpen-data: 2014/04/21 · Atala: Dibulgazioa, EHUko ikerketa


Irakasbil | Argitalpenak | Sustraietatik zerura\nArgitaratua: Tuesday, 15 October 2013, 11:35 AM\nLa soca més s'enfila com més endins pot arrelar. Mallorcako ereserki ofizial La Balanguerako lerroa; Ereserkia Joan Alcover-en olerki egokitu bat da (Joan Alcover, 1854-1926).\nAtsegin handiz aurkezten diet nire irakurle euskaldunei Sustraietatik zerura hau, hasieratik amaieraraino euskaraz emana. Gogoan dut noiz etorri nintzen lehenbizikoz Euskal Herrira: Donostiara izan zen, HABEko lagunekin egin beharreko bilera baten kariaz, duela ia 30 urte, Kataluniako Gobernuarentzat lan egiten nuen garaian. Bizitza osoan barruan eraman ohi duzun irudi horietako bat da: sagardotegi ospel eta hotz bat, eta txuleta ikaragarri baten inguruan eserita denok. Harrezkero, sarri etorri izan naiz Euskal Herrira, unibertsitateekin, erakunde publikoekin eta erakunde pribaturen bat edo besterekin lan egitera, biltzar, ikastaro, mintegi eta hitzaldiak zirela-eta. Bidaia pribatuan ere etorri izan naiz herrialde bikain honetara, gozatzera. Eta sagardotegiko egun hartaz gero, etenik gabea izan da lankideekin harremanetan sartzea, lagunak egitea eta jazoerak bizitzea, eta ikasiz beti, nire lanbidean hobetuz eta pertsona hobea bihurtuz beti.\nHitzaurre honetako hasierako lerroak dioen legez, zuhaitza, zenbat eta barnerago sustraiak, gorago. Sustraiak ezagutuz -eta onartuz eta maitatuz-, hain zuzen bihurtzen gara handiago, ulerberago, koherenteago, zoriontsuago eta helduago. Zenbat eta hobeto konprenitzen dugun sorlekua, zenbat eta sakonago ulertzen eta errespetatzen ditugun gure sorlekuaren eta munduko gainerako lekuen arteko ezberdintasunak, orduan eta gorago eta berdeago adar eta hostoak. Sustraietatik zerura honetan, hainbat eta hainbat leku eta jenderekin solastatzen diren testuak bildu ditut: nire sorleku Kataluniako jende eta lekuak, Galizia, Mexiko, Argentina, Txile, Japonia eta abarretakoak; leku horietan, lan egin izan dut, inspirazioa aurkitu izan dut, eta elikatu egin izan ditut nire sustraiak, gorago hazteko, hosto berde eta garaiagoak ageri zeru urdinean.\nEz da liburu protokolozko, polit edo lekukotzazko bat. Guztiz kontrakoa baizik, diskurtso ausarta, bizia, ironikoa, kementsua nahi dut. Hemen ezezagunak diren testuak hautatu ditut horretarako, atzerrian argitaratuak direlako, aldizkari espezializatu eskuragaitzetan edo oraindik argitaratu gabeetan. Horietakoa da 7.kapitulua, zeina ahozko adierazpenari buruzkoa baita; ez dut orain arte askorik argitaratu gai horri buruz.\nBerrirakurri eta berrikusi egin dut material guztia, eguneratu eta liburuki honi egokitzeko; hartara, gairik teknologikoenak ez zitezen zaharkiturik gera, edo egoera jakinetako pasadizoek ez zezaten interesik gal. Ez ditut isildu han eta hemen azaleratzen eta gurutzatzen diren hotsak (Ameriketako espainierazko hitzak, bidaia eta irakurketa askotarikoei buruzko erreferentziak). Nahiko nuke nire ahotsa, euskaraz diharduela, solasean aritzea nire arima katalanarekin eta denboran zehar pilatu izan ditudan ingeles, hispanoamerikar edo asiar kutsuko eragin guztiekin, nola kipula bati geruzak pilatzen zaizkion bihotzaren biran. Kutsatuko ahal gara, hartara, zuhaitzean sustraietatik goreneko orriraino doan izerdiaren kemenaz!\nEskerrak ematen dizkiot HABEri liburu hau argitaratzeko eta, beste behin eta era honetan, Euskal Herriarekin solastatzeko aukera emateagatik. Eskerrak ematen dizkiet argitaratzaileari eta itzultzaileei, beren laguntzagatik eta halako arretaz -eta maitasunez-- lan egiteagatik. Itzul diezazuela liburu honek niri eman didanaren zati bat! Moltes gràcies!\nOharra: liburua osorik eskura sarrera honetan bertan 2018ko abuztutik aurrera, paperezko argitalpena agorturik baitago.\nSustraietatik zerura_Daniel Cassany_IS 53.pdf\nCassany-ren "Sustraietatik zerura" liburua osorik Irakasbilen\nOso-osorik igo da Irakasbil webgunera Daniel Cassany-ren "Sustraietatik zerura" liburua, paperezko argitalpena aspalditik agorturik baitago.


Elikagaien eta medikamentuen arteko interakzioen gida praktikoa - UPV/EHU\nLehenengo argitaratze data: 2020/07/27\nAlfredo Fernández, María del Puy Portillo eta Saioa Gómez. Argazkia: Nuria González. UPV/EHU.\nGida praktiko honen helburua da elikagaien eta gehien kontsumitzen diren medikamentuen arteko interakzioak deskribatzea. Interakzio horien zergatiak azaldu eta osasungintzako profesionalentzat zein herritarrentzat oro ohar baliagarriak diren jarraibide praktikoak eskaintzea da asmoa, balizko ondorioak saihestu edo arintzeko asmoz.\nUniversidad del País Vasco/Euskal Herriko Unibertsitateko argitalpen zerbitzuak “Elikagaien eta medikamentuen arteko interakzioen gida praktikoa” argitaratu du. Egileak izan dira Saioa Gómez Zorita, Noemí Arias Rueda, Alfredo Fernández Quintela eta María del Puy Portillo Baquedano (UPV/EHUko Farmazia eta Elikagaien Zientziako Saileko ikerketa taldea, Madrilgo Karlos III.a Osasun Institutuko CIBERobn ikerketa zentroa, BIOARABA Osasun Ikerketa Institutua), Leticia Gómez de Segura (Asturiasko Printzerriko Osasun Zerbitzua) eta José Contreras Gilbert (Sevillako Quiron Luisa Infanta Ospitaleko Endokrinologia eta Nutrizioko Zerbitzua).\nElikagaien eta medikamentuen arteko interakzioak oso ohikoak dira. Horrek elikagaiak zein farmakoak xurgatzeko orduan du eragina batik bat. Kaleratutako gidak Osasun Ministerioaren arabera gehien kontsumitzen diren medikamentuekin izaten diren interakzioak deskribatzen ditu, eta bai osasungintzako profesionalei bai herritarrei oro har bideratutako jarraibide praktikoak eskaintzen ditu, balizko ondorioak saihestu edo arintzeko asmoz.\nMedikamentuak ahotik hartzen ditugunean elikagaiekin batera, batzuen eta besteen artean interakzioak eman daitezke, eta, ondorioz, elikagaiek medikamentuen efektuak alda ditzakete, eta, medikamentuek, mantenugaien erabilera.\nElikagaiek aldatzen badituzte medikamentuen efektuak, ondorioak farmakologikoak izaten dira eta epe laburrean azal daitezke. Aldiz, medikamentuek aldatzen badute mantenugaien erabilera, ondorioak nutrizionalak dira eta denbora gehiago behar izaten da ondorio horiek azalera daitezen; horregatik, ohikoagoak izaten dira tratamendu luze edo kronikoetan.\nElikagaiek medikamentuetan dituzten efektuei dagokienez, askotariko arrazoiak izaten dira interakzioen jatorrian. Batzuetan, digestio-hodian elikagaia eta medikamentua elkartzeak eragiten du interakzioa. Beste batzuetan, arrazoia medikamentuarekin batera hartu dugun janariaren mantenugaien proportzioan dago (adibidez, koipe proportzioa handiagoa edo txikiagoa izatea). Azkenik, elikagaiak duen osagai jakin batek, naturala zein erantsia (elikagai-gehigarriak), eragindako interakzio espezifiko eta zehatz bat izan daiteke. Interakzioen eraginez, posible da aldaketak izatea medikamentua digestio-hodian xurgatzerakoan, organismoan banatzerakoan, metabolismoan (medikamentuek kanporatuak izan aurretik jasaten duten eraldaketa) edo kanporatzerakoan.\nHorrek guztiak medikamentuaren odoleko kontzentrazioetan eragin zuzena du; ondorioz, kontzentrazioa areagotuz gero posible da eragin toxikoak agertzea, eta, alderantziz, kontzentrazioa murriztuz gero, posible da tratamenduak eraginkortasuna galtzea. Era berean, odolera iristeko edo efektua egiteko medikamentuak behar duen denbora bera ere aldatu egin daiteke. Medikamentuaren posologia (dosia eta zenbatean behin hartu behar den) aldatu beharra dagoenean edo izandako efektuak arintzeko neurri medikoren bat hartu behar denean, interakzioa klinikoki garrantzitsua dela ulertzen da. Hain zuzen ere, horrelako interakzioen eraginez gomendatzen da medikamentu jakin batzuk otorduekin batera hartzea eta beste batzuk otorduetatik kanpo. Horregatik, medikamentu bat baraurik hartu behar dela esaten denean, beharrezkoa da gutxienez jan baino ordubete lehenago edo jan eta bi ordura egitea.\nMedikamentuek elikagaietan dituzten efektuei dagokienez, interakzioa farmako eta mantenugai jakin baten arteko interakzio zehatz eta espezifikoa izan daiteke, edo farmakoak hartzen duen pertsonaren organismoaren funtzioren batean eragiten duen aldaketaren ondorioa. Farmakoak jateko gogoan eragina izan dezake, baina baita elikagaien digestioan, xurgatzean, metabolismoan eta kanporatzean ere. Kasu batzuetan elikagaien eta medikamentuen arteko interakzioek ondorio positiboak izaten badituzte ere, kasurik gehien-gehienetan ondorioak kaltegarriak dira.\nHorregatik, garrantzitsua da bai osasungintzako profesionalek bai pazientek eurek medikamentuen eta elikagaien arteko interakzioak ezagutzea, oso baliagarria baita tratamendu farmakologikoen eraginkortasuna bermatu eta toxikotasuna ahalik eta gehien murrizteko.\nGainera, elikagaien eta medikamentuen arteko interakzio gehienak saihestu egin daitezke. Horretarako, komenigarria da oso osasungintzako profesionalek medikamentuaren ezaugarri farmakoterapeutikoak jasotzen dituen fitxa teknikoa irakurtzea, eta, pazienteek, berriz, medikamentuaren prospektua arretaz irakurtzea, bertan interakzioen gaineko informazio garrantzitsua jasotzen baita. Era berean, prospektuan medikamentua hartzeko moduaren gaineko gomendioak jasoko ditu pazienteak, zeinek une oro bete behar dituen medikuaren jarraibideak.\nInprimatu Elikagaien eta medikamentuen arteko interakzioen gida praktikoa


Miguel Sánchez-Ostiz & Beñat Arginzoniz: 'Poemak eta deserrotzeak' - Kulturklik\nMiguel Sánchez-Ostiz & Beñat Arginzoniz: "Poemak eta deserrotzeak"\nBilbao 2019(e)ko Irailak 18\nPoesia BBK 2019 programaren baitan.\nBestalde, Beñat Arginzonizek, besteak beste, Manifiesto poético y otros escritos, La herida luminosa eta Pasión y muerte de Iosu Expósito lanak argitaratu ditu. Arginzoniz, gainera, El Gallo de Oro argitaletxearen sortzaile eta arduraduna da. Bere olerkiak irakurtzeaz gain, bi idazleek elkarrizketa izango dute poesiaz eta literaturaz XXI. mendean.\nData 2019(e)ko Irailak 18\nZenbatekoaSarrera doan jarlekuak bete arte


Piramidioi - Wikipedia, entziklopedia askea.\n(«Piramidoi» orritik birbideratua)\nPiramidoia, Iniuia, Saqqara.\nPiramidioia, obelisko eta piramideen tontorrean jartzen zen piramide formako zatia da. Ra eguzki jainkoa pausatzen zen tokia sinbolizatzen zuen, monumentuaren koroatzean, Zerua eta Lurra batzen diren toki.\nZati hau, beharbada, urre edo brontzez estaltzen zen, beste material batzuekin egiten zen arren XIII. dinastiako faraoia izan zen Khendyerren granito beltzezkoa edo Snefru faraoi ospetsuaren Turako kareharrizkoa.\nWikimedia Commonsen badira fitxategi gehiago, gai hau dutenak: Piramidioi\nOrriaren azken aldaketa: 21 abuztua 2015, 21:08.


Aberastasuna ez da konponbidea • ZUZEU\nKonforme zaude azpira dakargun topiko zerrenda honekin?\n1- Pobreek ez dute lanik egin nahi.\n2- Gerrak ez dakar onik inorentzat.\n3- Emakumeak etxean daude ondoen, beren familia zaintzen.\n4- Beti egon da, eta egongo da, gosea munduan. Ezin daiteke bestela izan.\n5- Ederrak gaude ingurumenaz pentsatzeko, dagoen krisiarekin.\n6- Enpresa multinazionalek lana eta aberastasuna sortzen dute kokatzen diren tokietan.\n7- Hedabideek munduko gertakarien berri ematen digute.\nEAEko Gobernuz Kanpoko Erakundeen koordinakundeak guzti hauek banan-banan ezeztatu nahi ditu, Zein da Zein? ekimenaren bitartez:\n1- 1.300 milioitik gora lagun bizi dira munduan egunean dolar bat baino gutxiagorekin.\n2- 2009an Espainiako gobernuak egunean 51 milioi euro eralgi zituen gastu militarretan; partida hori hazi egin da geroztik.\n3- Herrialde pobreetan emakumeek oinarrizko elikagaien %70 ekoizten dute, baina munduko lurren %1 baino ez dute jabetzan. EAEn bazterkeria soziala pairatzeko arriskuan bizi diren pertsonen %82 emakumeak dira.\n4- Munduko biztanleriaren %10a munduko aberastasunaren %85aren jabe da.\n5- Mundu guztia Euskal Herrian bizi garen bezala biziko balitz, hiru planeta beharko genituzke munduko biztanle guztien beharrak asetzeko.\n6- Ekuatore Gineako petrolio hobiak ustiatzeagatik Exxon-Mobil petrolio enpresak herrialde horri ematen dion diruarekin Gineako biztanle bakoitzak 35.000 dolarretik gorako errenta per capita izan lezake urtean, eta ez orain dituen 500 dolarrak.\n7- Hedabideek zabaltzen duten informazioaren %80 induzitua da, hau da, informazio horiek hedatu nahi dituztenek bultzatutakoak.\nZein da zein? komunikazio eta sentsibilizazio kanpainaren helburua da herritarrei azaltzea, argi eta erraz ulertzeko moduan, zein diren sistema liberal patriarkalaren ondorio nagusiak, mundu mailan nola maila lokalean, sistema horren erantzule nagusiak identifikatzea eta alternatibak proposatzea munduko biztanle guztientzako gizarte solidarioago eta bidezkoago baterantz aurrera egin ahal izateko.


#tizatuhondarribia # berdintasunatizatu #365egunmartxoak8bat – Prebentzio. Servicio municipal de prevención comunitaria\nHome / 2020 • GIZAHEZIKETA • gune irekia • kale heziketa • prebentzio / #tizatuhondarribia # berdintas …\nTizatu proiektua 2019an sortzen da, herriko gazte talde batek aniztasunaren inguruan zuen interesarengatik. Aniztasuna eta eskubideen berdintasunaren inguruan eraikitako hausnarketa espazioa gizarteratzeko bide bezala eraiki zen #tizatu jaialdia. Gazteek egindako hausnarketak kaleratzeko eta elkar banatzeko aukera bezala.\nMartxoak 8 emakumeen nazioarteko eguna abiapuntutzat harturik gazteek jaialdi bat antolatu zuten, jaialdi honen ardatz nagusia parte hartzea izanik, eta hausnarketa parte hartzearen bitartez. Espazio publikoen erabilera aniztasunaren eta berdintasunaren aldarrikapena egiteko artearen bidez eta mezu positiboen bitartez. Honetarako Klerak erabili ziren. Zergatik kleren erabilera? Momentuan arte lana sortzeko aukera ematen digutelako, eta aldi berean, garbitzeko aukera dagoelako espazio publikoak zainduaz eta egoki mantenduaz.\nIazko Jaialdiaren ostean taldeak ebaluaketa saio bat egin zuen, non jaialdiak zentzua izateko jendearen parte hartzea izan zen gehien baloratu zen puntua. Hori dela eta, eta pasa den urteko ebaluaketa abiapuntu izanik, taldeak 2020ko tizaturako proposamenak eta hobekuntzak zituen prest.\nBerriz ere 2020an gazte taldeak aukera izan du, eskaerak modu egokian egiten ikasteko, idatzi formala egiten ikasiz, udaleko dokumentu eta zerbitzuak ezagutuz. Batzuekin elkarlanean aritu gara ere, hau da, Gazte informazio bulegoarekin difusioaren inguruan eta Udal Gaztelekuarekin Jaialdian parte hartzea ekintza bultzatuz. Horretaz aparte herriko emakume elkarteak ezagutu dituzte. Guzti hau lortzeko inguruaren ezagutza lana egin behar izan dute.\nEsan bezala gazteek difusioa egiteko Gazteen Zerbitzuarekin ere bilera egin dute. Tizatu 2020rako taldeak planteatutako helburu bat difusioari indarra ematea zen, honela parte hartzea bultzatu ahal izateko. Hau dela eta gazte taldeak sortu du kartela, diseinu osoarekin. Aipatzekoa da marrazkia beraiek egina dela, talde lanean eratua diseinu eta marrazketa, ezagutzak elkar landuz.\nJaialdi honi garrantzia eman nahian, Ikas Jolaseko haur eta nerabe taldeen laguntza ere jaso dugu. Pare bat saioetan ekitaldirako behar den materiala prestatu eta Emakumearen Nazioarteko Eguna lantzeko aprobetxatu dugularik.\nAmaitzeko jaialdiaren izenak traloa izatea zentzu berezia dauka. Gaur egun kaleaz gain sare sozialak erlazio espazio bihurtu dira. Traloei esker eta jaialdian ateratako argazkiei esker espazio hauetan ere hausnarketa eraikitzeko espazioa lortzen da. Inguruko pertsonak adin txikikoak izan daitezkeela jakinik, maskara tailerra egitea proposatu zen lan taldean. Horrela, egitaraua osatzeaz gain, adin txikikoen babesa eta sare sozialek gure irudiarengan duten eragina landu dugu.


Oilaskoarentzako antimikrobiar naturalak | Consumer\nOilaskoarentzako antimikrobiar naturalak\nJateko moduko babes-film batek balio-bizitza luzatzen du, eta mikroorganismoek haragi-produktuetan (adibidez, oilasko-bularkietan) eragiten duten kutsadura murrizten du.\nMikroorganismoen aurkako beste estaldura jangarri batek, kontsumitzaileari oharkabean pasatzen zaionak, haragi-produktu freskoen (kasu honetan oilasko-bularkiaren) segurtasuna areagotzen du, mikroorganismoak garatzea eragozten du, bai aldakorrak bai patogenoak, eta nabarmen luzatzen du haien bizitza erabilgarria. Nafarroako Unibertsitate Publikoan (UPNA) egindako doktore-lanak garatu du, eta gero eta interes handiagoa du elikagai seguruak, iraupen luzekoak baina naturalen etiketa galdu gabe lortzeko. Elikagaien estaldura jangarriak edo mikrobioen aurkako geruza naturalak baldintza horiek betirako betetzen dituzten sistemak dira, eta sektoreak aspalditik egiten du lan horietan.\nElikagaiei aplikatzen zaizkien estaldura jangarriak, kasu honetan haragikiak, geruza mehe eta jarraituak dira, eta gainazalean jartzen dira, haien kalitatea hobetzeko eta bizitza erabilgarria luzatzeko. Haragi freskoen arloan, saltxitxa-bilgarriak eta kolageno-geruzak dituzten beste haragi-masa batzuk dira gehien erabiltzen diren aplikazioetako batzuk, nahiz eta haien helburua produktuaren egitura mantentzea den. Hala ere, aplikatutako filmek edo estaldurek ez dute egitura-helbururik, baizik eta mekanismo bat dira elikagaiaren itxura hobetzeko, gehigarriak emateko edo ezaugarri sentsorialen aldaketa edo galera atzeratzeko. Bizitza komertziala luzatzeaz gain, mikrobioen kontrako efektua duten substantziak sartzeak produktuaren elikadura-segurtasuna handitzen du, eta haren kalitatea hobetzen du, batez ere mikrobiologikoa.\nElikagai-estaldura horiek mikroorganismoen aurkako agente naturalak dituzte matrizean, eta pixkanaka askatzen dira produktuan, eta mikroorganismoak ugaltzea eragozten dute. Substantzia horiek eragin bakteriostatikoa dute, hau da, ez dute uzten mikroorganismoak, alteratzaileak edo patogenoak ugaltzen. Doktorego-lanean, mikrobioen aurkako agente natural gisa, hainbat landare-espezietako funtsezko zortzi olio probatu ziren: oreganoa, iltzea, erromeroa, ezkai zuria, te-zuhaitza, martorria, salvia eta erramua. Landareek sintetizatutako zenbait substantzia kimikoren nahasteak dira olio esentzialak. Substantzia horiek aroma berezia ematen diete, eta landareak izurriteetatik, intsektuetatik, mikrobioetatik eta, are, polinizazioa errazteko ekoizten ditu.\nOregano-olioak dira patogenoen kontrako eraginkorrenak, hala nola Salmonella enteritidis eta Staphylococcus aureus.\nEuskarri nagusi gisa erabilitako filmek konposatu horien kontzentrazio desberdinak zituzten, eta haien jarduera elikagaiaren mikroorganismoen aurrean baloratu zen. Emaitzek erakutsi zuten oregano-olioaren estaldurak direla eraginkorrenak patogenoen kontra, hala nola Salmonella enteritidis eta Staphylococcus aureus. Prestakin hori ere eraginkorra izan zen mikroorganismo alteratzaileen kontra, hala nola Pseudomonas fragi, bai eta hainbat biltegiratze-epetako bakterio-populazio errealen kontra ere.\nIdoya Fernández Panek egindako tesiaren emaitza, “Mikrobioen aurkako film eta estaldura jangarrien garapena, haragi-produktu freskoen segurtasuna eta kalitate mikrobiologikoa hobetzeko” izenekoa, produktuaren kalitate hobea eta balio-bizitza luzeagoa izan zen, kontsumitzailearen pertzepzioa aldatu gabe. Kasu horretan, oilasko-bularkiei aplikatutako babes-estaldura 13 egunez izan zen eraginkorra, hozteko baldintzetan.\nElikagai oso elikagarria, baina oso galkorra\nElikagai ugari ditu, batez ere proteinak, eta ur ugari. Horregatik, oilaskoa oso produktu galkorra da, eta aldaketak eragiten dituzten mikroorganismoek koloniza dezakete, baina baita gaixotasunak eragiten dituzten patogenoek ere. Sektoreko industriak, prozesu osoan higiene-neurriak hartzeaz gain, erlojuaren kontra lan egiten du, produktua, bai oilasko osoa bai haren eratorriak, freskoa eta kontsumorako egoera ezin hobean irits dadin. Tratamendu horrek, mikrobioen kontrako estaldura jangarri batek, segurtasun mikrobiologikoko hesi gehigarri bat emateaz gain, moteldu egingo luke haren narriadura, eta produktuaren biltegiratze- eta banaketa-denbora luzatuko luke.\nOilaskoa, askotan, elikagaien ondoriozko toxiinfekzioekin lotuta egoten da, batez ere Salmonellak kutsatzen dituenekin. Sektorearen higiene- eta babes-neurri gero eta zorrotzagoak hartu dira mikroorganismo patogeno horien eta beste batzuen aurrean, eta, horri esker, izugarri murriztu dira patologia horiek, bai eta produktu bat ere, oilaskoa, elikagaien segurtasuna bermatzeko. Hala ere, horrelako sistemen aplikazioa, NUPen egindako doktoretza-lanak proposatua, babes gehigarriko plusa izango litzateke, eta horrek elikagaien segurtasun-maila handituko luke.\nEz da lehenengo aldia ezaugarri horiek dituen azterketa batek jatorri naturaleko substantzia jakin batzuen mikrobioen aurkako jarduera azaltzen duela eta kontserbazio-sistema gisa aplikatzen dituela. Merkatuko joera berriek gero eta produktu natural baina seguruagoak eta bizitza baliagarri luzekoak eskatzen dituzte. Hori dela eta, sektoreko arduradunak eta ikertzaileak elikagaien industriako ohiko kontserbatzaile sintetikoen ordezko produktuak bilatzen ari dira, produktu segurua, iraupen luzekoa, baina kontsumitzailearen ikuspegitik naturala bermatuko duena.\nOREGANOA, MIKROBIOEN AURKAKO AHALTSUA\nOreganoaren eta haren olio esentzialen jarduera antimikrobianoa frogatzen duten azterketak ugariak dira. Landare hori oso ohikoa da Mediterraneoko sukaldaritzan, eta ohiko osagaia da elikagaiei aplikatzen zaizkien mikrobioen aurkako formuletan:\nLandare-jatorriko antimikrobianoz (oreganoa eta kanela) aberastutako sagar-geruza jangarri batek haragi gorria eta eskortako hegaztiak babestu ditzake zenbait bakterio patogenoren aurrean. Ikerketa Estatu Batuetako ikertzaile-talde batek egin du, eta frogatu du landare-jatorriko antimikrobianoak dituzten sagar-geruza inguratzaileek haragi gorria eta eskortako hegaztiak babestu ditzaketela E.coli eta Listeria bezalako bakterio kaltegarrien aurrean.\nEstatu Batuetako Nekazaritzako Ikerketa Zerbitzuko (ARS) ikertzaile-talde batek honako hauen jarduera antimikrobianoa ebaluatu zuen: hainbat errezeta ardoarekin, oreganoz eta baratxuriz egindako beratze bat, Bacillus cereus, Escherichia coli O157:H7, Listeria monocytogenes eta Salmonenteroren aurka. Errezetak hauek ziren: ardo zuri edo beltza, oregano-hostoak, baratxuri-zukua eta oregano-olioa. Azterketa horiek frogatu dutenez, landare horietan berez dauden zenbait substantzia disolbatzaile egoki baten ondoan, ardoa, konbinatuz gero, azkar inaktibatzen dituzte lau agente patogeno horiek.\nLandare-munduak ahalik eta substantzia antimikrobiar gehien eman diezaioke elikadurari. Oreganoaz gain, beste landare-substantzia batzuk ere erabiltzen dira, hala nola ahabiak edo guaraná, elikagaien sektorean, mikroorganismoen hazkundea inhibitzen baitute:\nMaineko Unibertsitatean, Chiao Tung Unibertsitate Nazionalean eta Shanghai Ocean Unibertsitatean egindako ikerketa-lan baten arabera, ahabia-kontzentratua haragi xehatuko E. coli-aren maila murrizteko erabil daiteke.\nMariborreko Unibertsitateko (Eslovenia) ikertzaile-talde batek egindako azterlan baten arabera, guarana-hazien estraktuek (landare igokari exotikoa) propietate antioxidatzaileak eta antimikrobianoak dituzte, eta, beraz, elikagaien industrian kontserbatzaile gisa erabil daitezke.\nmikrobioen aurkako orégano-eu patógenos-eu pollo-eu


NOLA ALDATU PASAHITZAREN JATORRIA - ORIGIN - 2019\nJatorrizko pasahitza aldatzea\nSMS-Antolatzailea mezu laburrak telefono mugikorretara eta SMS mezuak bidaltzeko programa indartsua da.\nSoftwareak SMS mezuak bidal ditzake hautatutako harpidedunei. Programaren abiadura oso altua da: eguneko 800 letra arte. Errendimendua probatzeko aukera ematen du 10 bidalketa libreak egiteko.\nBaldintzapeko funtzioak banaketa denbora bat aukeratzen laguntzen du eta hartzaileak lehen izena, abizena eta bigarren izena aukeratzen lagunduko dizu.\nAldagaiak esamolde laburrak dira testuan esanahi edo hitz zehatzekin ordezkatuta. Kasu honetan, sarrera automatikoko izena ezar dezakezu. hartzaile osoa edo bereizita, baita uneko data ere. Ikuspegi honek denbora asko gordetzen du datu horien sarrera.\nProgramak txantiloiekin egin dezake lan - aldez aurretik prestatutako testuak. Aldagai editatu eta gehitu daitezke, baita berriak sortu ere.\nSMS-Antolatzailea helbide-liburuak sortzeko aukera ematen dizu. Zerrenda hauetan jasotako kontaktuak taldeka banatzen dira posta elektronikoko zerrendetan modu errazagoan erabiltzeko. Hartzaile jakin baterako ezarpen pertsonalizatuak honakoak dira: izena, telefono zenbakia eta helbide elektronikoa, erregistroa sortu zeneko data eta informazio osagarria.\nTxostenen erregistroak bidalitako eta entregatutako mezuen inguruko informazioa eta denbora-aldian hautatutako akatsak ere baditu. Hemen ikus ditzakezu zer posta bidaltzen diren, eta ikusi egoera kopuru desberdinetako ratioak.\nKasu honetan sinadura bidaltzailearen zenbakia edo izena da. Garatzaileek beren bezeroei zenbaki jakin bat (zenbat ezezaguna den) sinadura sortzeko aukera ematen die. Sinadura berriak gehitu egiten dira soilik TsentrSib-en laguntza-zerbitzuari. Oinarrizko eskakizunak - 11 karaktereko luzera eta karaktere latindarrak eta (edo) zenbakiak soilik.\nPrograma esker, proxy zerbitzaria Internetera konektatzeko erabil dezakezu. Segurtasuna hobetzeko edo tokiko sareen ezaugarriengatik egiten da.\nZerrenda honek mezuak jasotzen ez dituzten kontaktuak barne hartzen ditu. Funtzioak harpidedun horiek hartzaile gisa zerrendatzen dira, mezu bat sortzean.\nMezuak bidaltzeko ezarpen malguak;\nEstatistiken xehetasunak grafikoekin;\nOperadore batzuek SMS honen transferentzia blokeatzen dute erabiltzaileei zerbitzu honetatik.\nMezuak ordaintzen dira.\nSMS-Antolatzailea gaur egun funtzionatzen duen programa bakarretako bat da hartzaile ugari mezuak bidaltzeko. Softwarea merkaturatzeko, publizitate kanpainetarako eta SMS edo lagunei edo lankideei bidaltzeko soilik da egokia.\nDeskargatu SMS-Antolatzailearen proba bertsioa\nReg Organizer Soft antolatzailea Ordenagailutik SMSak bidaltzeko programak Posta zuzena\nSMS-antolatzailea SMS mezuak erabiltzaile kopuru mugatu batera bidaltzeko diseinatutako programa da. Abiadura handia eskaintzen du, proxy zerbitzariekin lan egiteko eta sinadura sortzeko aukera ematen du.\nGaratzailea: TsentrSib LLC\nKostua: $ 9\nhttps://termotools.com eu.termotools.com © Origin 2019


Joxe Miel Barandiaran Udal Liburutegiak antolatuta, XVI. Bermeo Uria Narrazio Lehiaketaren sari banaketa izan da barikuan, ekainaren 7an, Nestor Basterretxea aretoan. Haizea Egües (LH2, 4. maila), Agurne Bilbao (LH3, 5. maila), Naiara Diaz ( LH3, 6.maila), Igor de Prado (DBH 1. zikloa), Maite Garin (DBH 2. zikloa) eta Alaitz Diaz (Batxilergoa) izan dira aurtengo irabazleak. Sari bezala, liburuak, Luma liburu-dendan gastatzeko txeke bat eta diploma bat jaso dituzte.\nBigarren sailkatuek diplomak eta liburuak jaso dituzte eta honako hauek izan dira: Alaitz Gomez (LH2, 4. maila), Joseba Astorkiza (LH3, 5. maila), Ander Gomez (LH3, 6.maila), Araia Agirre (DBH 1.zikloa), Almike Alonso (DBH 2. zikloa) eta Ane Elezgarai (Batxilergoa). Horrez gain, finalistek diplomak jaso dituzte.\nXVI. Bermeo Uria Narrazio Lehiaketan herriko ikastetxe guztietako ikasleek parte hartzen dute, hau da, 9 urtetik 18 urte bitarteko ume eta gazteek. Horrela, sariak kategorietan banatzen dira: LH 2 zikloa 4. maila, LH 3 zikloa 5. maila, LH3 zikloa 6. Maila, DBH 1 zikloa, DBH 2 zikloa eta batxilergoa. Sari banaketa ekitaldian egon dira, besteak beste, Benito Ibarrolaza, Bermeoko jarduneko alkateordea, eta Aingeru Astui, jarduneko Kultura zinegotzia.